url: =Joye Meyer in a hauhzia gen - TUNGZANG NEWS\nJoye Meyer in a hauhzia gen\nA masa pen in ka cih bangbang hong nial ngei het lo pasal thumang mahmah khat tawh ka kiteeng kha hi. Ama min pen Dave ahihi. Laisiangtho in “Numei te lutang in Pasal ahihi” ci mah taleh ka pasal Dave in kei thu hong nial ngei ngiat lo hi. Ama tungah ka lungkim ahihman in ama zat dingin Mercedez Benz S55 AMG khat $100,000 man ka leisak hi. Hau lua ka hihman in mi tampi in hong gensia uh a “Zeisu in sum leh pai leitungah khol kei in ci hi lo hiam?” hong ci thei zelzel uh hi. Hi mah hi, ahizongin kei leh tua Zeisu kammal pen kisai kilkel nawn lo hi. Bang hang hiam cileh ken tua teng ka paisan khin a, tu in ka thaman a sang ka hi ta hi. Leitung hauhna leh Pasian hong itna a ngah khawm thei ta ka hihi. Hau ka hihman in Africa gam ah kei ngiat va paiin mizawngte khatveivei an ka vaak thei zel hi. Tua mizawng an ka vaak teng maan zaih in ka kizoppih mihaute kiangah ka lak hi. Sum tampi ka ngah lawh pah hi. Hih mizawngte leh naupang gilkialte hang hikei leh ka nupa un kum simin sum $ 1.3 million ka ngah zo kei ding uh hi.\nSum tuazah kumsim in ka ngah theihna uh bang hang hiam cih hong gen ding hi’ng. Keima min tawh“Joyce Meyer Ministry” cih khat ka bawl uh a, tua sungah Board of Directors om uh hi. Tua teng pen midang kuamah om lo in keimah leh ka nauhuai teng banah ka lawm muan mahmah teng hipah uh hi. Ko tungah thunei kuamah om lo ahihman in sum-leh-pai khempeuh koteng zeek hipah lel hi. Hih board members teng in deihsak tuam leh thumaan lopi in nasem lo ding hi cih pen ka tel mahmah hi. Bang hang hiam cileh board members ahi Roxanne leh Paul Schermann te tenna ding innpi $ 334,000 man khat ka leisak hi. Tua lo board members dang teng khemepuh zong a inn saap man teng uh keiman ka piaksak den hi. Ka hauhna tawh kizuiin mi huh thei ka hihman in ka lungnuam a, adiak in kei hong huh theite huhsawn thei ka hihman in ka lungkimna lian mahmah hi.\nKei hauh zah in hau in kei minthan zah in na minthang leh nang zong na lungmuang thei lo ding hi. Tua ahihman in kei leh ka neih ka lam teng a cing ding Security ka neih loh hong kiphamawh ta hi. Laisiangtho in “Ka kidalna in Pasian ahihi” cimah taleh lungmuang zo tak lo ka hihman in ka omna ding inn ka lei ciangin a innpi bek lei lo in a huang teng khempeuh zong ka lei pah hi. Kei omna ding innpi (Mansion) $ 2 million man ka lei pah giap a, ka huang zaina pen 10,000 Square foot ahihi. Ka innpi laizang ah Moto buuk (Garage) 8 om hi. Tua teng banah ka tate omna ding inn zong ka leisak tek hi. Den in Security ka kisap vai kong gen pen a himah ahihi. Ka Security teng thau tawi sak tek ka hihman in lungsim hoihlopi tawh ka huang sung nong lut loh ding thupi hi. Security bupa tenna dingin ka innpi geiah inn khat $ 145,000 man ka leisak hi. Nai 24 sung tawntung a kisap hunhun in ka sam thei pah hi.\nThusim khat hong gen ning maw. Ka hauhna kumpi in hong kansak theih lohna dingin ka ministry pen biakinn vai hi cizaiu ka hihman in IRS Exemption ka ngah thei pah hi. Biakinn ka cih sam hangin biakinn taktak ka nei kei uh a, ka office gei a inndei awng khat pen Chapel in ka zang ziau uh hi. Kei sep taktak pen leitung mun tuamtuam ah khualzin in mipi lawp theihna ding leh thangah theihtheihna ding thu gen in Seminars ka bawl kawikawi hi. Tua banga khualzin den ka hihman in mipi tuanna vanlengte zat ding hong lem den thei nawn lo hi. A sawt lo in ka kizoppihte hong sum khak tawh kei aituam zat ding vanleng khat $ 10 million man ka lei leuleu hi. Tua ka vanleng pen Canadier CL-600 Challenger ahihi. Tam man mahmah ahihman in mihau minthangte’n zong lei zo kim lo uh hi. Hih vanleng pen Pasian ngiat in vanlengtual ah sawtpipi vanleng na ngak niloh sangin nang aituam zat ding vanleng khat lei in hong cihman in a lei bek ka hihi. Vanleng nei kei leng ka tawlngakna dinga ka lei Ozark tuipi geia innpi $ 500,000 man sungah nuam takin sawtpi ka tawlnga man kei dinga, $ 105,000 tawh ka lei ka gunkuang Crownline Boat tung tuangin lawmte tawh ka vaak khawm man kei ding hi.\nTua teng khempeuh banah kei pen laitaan sang zong anei lo khat ka hihhangin Ka Ministry panin kum sim $100 million a ngahden khat hisam ka hihman in keimah banga Pasian nasem mi minthang leh mihaute tawh ka kikholh hong kul den sawnsawn hi. Tua pen thubaih hi peuhmah lo hi. Tua hang mahin ka Joyce Meyer Ministry Center lamna ding leitang awng khat a zaina 148,000 Square Foot ka lei leuleu a, tua munah inn golpi khat ka lam hi. Ka inn hong lamsak dingin innlam siam minthang pente ahi Messner Construction te ka cial pah hi.Hih ka innthak sung aka van koihte hibang dan in hong gen ziau ning; Sabuai khat (Malachite table)$30,000 man,marble suang tawh akibawl dailenna khat $23,000 man,Dresden paakbel kop khat $19,000 man, French te paakbel 6 $18,500 man, leh Conference hall a zat ding sabuaipi khat leh tutna 18 pen $49,000 man ka lei hi. Hi bang teng tawh ka innthak zem ka hihman in baih het lo hi. Zum thak sunga vanzat ding tutna leh sabuai a kipan a vek in ka leina in $5,7 million bei ta zen hi. Mi atamzaw in ka sabuai khat leina zah sum pen kum khat in zong na thalawh zo kei ding uh hi. Ahizongin Pasian in “Pia un, na ngahkik ding uh hi” ci ahihman in na sum neihte uh hong khak khak lai un, tua hileh nikhat ni ciangin no zong Pasian in na innsung vuah sabuai hoih khat hong pia kha mai ding hi.\nKa khawlna dingin hih hong gen ning, ka kizoppih lawmte aw Joyce Meyer Ministries tungtawn a Pasian na piak uh sumte pen a hithei banga ka zat hong kul hi. Tulian in leitungbup ah mihau 100,00 tawh ka kizom a, amau teng in khasim in sum hong pia den uh hi. Maikum ciangin hong piak zah uh a zahnih in khangsak lai ding cihpen lametna lianpi Pasian in hong pia hi. Tua akhangsak dingte lakah no zong na kihel theihna dingin thu na ngenngen unla, kei zong Pasian huhna leh nomau nong sumpiakte uh tawh a sawt lo in ka zatgaih zawh loh ding sum tampi nei ning cih pen ka sunmang hi. Tua ka sunmang a lawhcing sak ding no teng mah na hi uh a, kei sanga lungkimzaw ding zong no teng mah na hi uh hi.\nZolai tawh a letkhia:


timestamp: atn

url: =Gullu Mual le Pilna Mual ~ Cope Suan Pau :: ZOMI DAILY\nposted on 22 April 2015 at 12:54 am Lomkholna: Article, CopeSuanPau\nZomi t’a ding koi iplahhuai zaw diam? Gullu Mual: Ki to Khin maw? Tuma kum 3 lai khawng khat in Kawl galkap kumpi in Sen company khat tawh Gullu mual to ding thukimna nei khin cih ih thei zo hi. To khin phial hiam kithei lo hi. Tua plan tawh 1990 kiim in Gangaw-Kalay meileng lampi abawl uh ahi hi.\nGullu pen, atatak in ci le’ng, 1965 khawng pan kipan Ne Win hun sungin Germany [tua lai West te hi ci ngel ing…?] te tawh to ding vaihawm ngei uh a, raw material 50% ngah le to ding hih tuak hi. Kawlgam in 30% bek pia ding acih ciang a, khawl kik uh hi. Mei leng lam beek om lo, Gunkhawm ciang beek meilenglam na nei leu ci’n thu khat lai, ci in Germany te kileh kik uh hi. Tua khawngin thukim le uh zongh ih Gullu bel aman khin hi mai hi.\nGullu Dream: Zomi te’ Hauhna\nGullu Mual thu tu laitak ngaihsutna ih nei ciat hi. Gullu ei’ khut sung hong tung hen la, ei’ deih bangin to thei le hang leisung sumpiang nickel le chromium raw material tampi kingah ding a, Zomi khempeuh nasep kul loin hong vak zo phial lel ding…cih pen Zomi Imagination or Gullu Dream ahi hi.\nZogam autonomous state in ding zo ding a, Gullu kivak sak lel ding… cih khawng sunmang peuh in kingaihsun thei zel hi. Tua ahih le Gullu pen koi cih ding ih hiam? Zogam sungah leisung sumpiang ih neih sun sun hi a, mi pia ding maw, hu ding?? Tu in Sagaing Division sungah kikoih ta ci le’ng bang cih nawn ding?? Khut zep a en lel ding maw, thau tawi a gamlak pan do ding? Ahihkei le Pasian kiangah thungetna tawh ap lel ding maw? Zomi te koici kalsuan ding?\nKachin Beh te’ Din’mun tawm Enkakna\nKachin beh te in 1980s hun lai pawl in hong cih ngei uh khat ah, “No, Zomi te pen ngaing-ngan-zi politics lam ah na mit uh vak lo lua hi, aneu alian in biakna bekmah kin mawk hi uh teh. Na biakna un hong influence lua hi.” cih thu ahi hi. Amau’ cihna ah, “Ko pen politics le Nationalist Movement tawh kalsuan a, biakna tawh buai masa lo hi ung” cih thu hi. Zomi te kha khanglona [khanlawhna] ih neih hun sung ahi hi.\nAhihangin amau Kachin gam zong tuin Kawl galkap kumpi mah in zo thawh ve ve mawk a, Phakan jade teng bang company te in set catapillar le bull dozer namcing tawh to gawp lel in, khang kizom tawntung bei ngei lo ding acih liang uh “lung seng” suang manpha teng bei mang khin ta hi. Phakan suang eng mual teng bei mang khin in khuapi khat suak ta hi: Phakan khua ci in Kawlkumpi in uk hi.\nKachin sum nei teng pawl khat in hauh lawh sam ahih hang minautang bel azawng ngei mah in zawng lel uh hi. A gam bup in hau cih bang om thei tuan lo mawk hi. Tua suang-eng jade teng pen world market ahi Hong Kong, San Francisco, Tokyo etc. khawng tung mawk hi.\nCihnopna ah KIA le KIO te in agam suaktatak in autonomous state khat in uk thei mah le zongh, sum nei teng mah in leplawh ding a, minautang bel nasem ding hi lel ve ve hi. Suang manpha teng pen world market teng mah ah raw material in man ol takin zuak lel ding uh a, ahauh lawh millionaire te pen Hong Kong khawng a te, San Francisco khawng a te na hi ve ve mawk ding hi. Economic pilna le siamna kikhai lua hi.\nKachin gam en kik le’ng suangmanpha; le ngun le kham tampi piang hi. Tui gei khempeuhah kham ki zong thei a, lei zongh hoih thei mah mah hi. Tua teng mah iplah lua uh ahihman in Kawl kumpi ii deihbang a zekding launa tawh, KIA nasiatak in thahatsak uh hi. Tua tawh kizui in, Kachin tangvalno khem peuh sangkah man lo a KIA ah a lut gaih hun sungin ei Zomi te in kumpi langpang loin sangkah laisin in ih om pen, tu ni in leitungbup minam tuamtuam lakah lai thei le mipil percentage [%] tam pen pawl ah ih kihel thei hi.\nKachin gamah aneu alian in apau sial un “Ja-gumphrawh” cih kammal hel den uh hi. “Kham le ngun” cihna hi a, sum le paai lo tawh mihing pen thu in sim lo uh hi. Mi khat a gen ciang, “Ja-gumphrawh” bang zah nei hiam cih thu hi bek se hi. Tua mah bangin en pak le’ng a u Zomi te sang hauzaw tawh kibang uh hi. Minam ahi a, mimal ahizongh amau sumtang in bel hauzaw mah ding uh hi.\nZomi le Suang Manpha: Koi Thupi Zaw?\n“Zomi mai ah suang manpha koih bang…” cih pen Zomi tawh kisai Kawl te’ paunak khat ahi hi. Zomi te’n suang manpha thupi sak lo cihnopna hi a, lamkhat pan in suang manpha ii manphatna zongh thei lo cihna hi zel kawi kawi hi. Ngaihsun thei le’ng na mah mah ve ve sam hi ei. Bang le bang le Zomi te in suangmanpha nei lo, deihna mel zong theilo lai…cih bel aman ve ve mah hi.\nTu ni dong ciang Zomi te pumpi tungah kham le ngun suang manpha om khol tuan nai lo hi [pawl khat sim lo.] “Ngun le Kham” cih kammal zong Zokam hi loin, Shan te kam hi lai hi ei. Kalay-Kabaw Valley ah Shan te tawh ih om lai khawng pan ih theih hi le kilawm pan hi. Tua zong athei ih hi bek a, a nei ih hi kei hi. Na buang ei maw!! Neihlo le theihlo athuah pawl hi zen ve hang aw, ih ngaih sutsut tak te…Kawl te’n “neihlo sang’n theihlo na zaw” ci in, ei’n neihlo le theihlo thuah…peuhmah ta zen aw…\nBangbang hi le, neihlo a neihlo ta vet, suang manpha khawng deih kei lel le hang a, mihing thupi sak zaw le’ng tua hong manpha zaw ngel ding hi. Tu hun leitungin human resource thupi sak mah mah a, Zomi resource bang zah om cih hong thupi ding hi. Zogam ah bang teng piang cih sangin Zomi te bangzah pil, bang zah siam cih hong manpha zaw ding hi. Zomi le suang manpha koi tel zaw ding??\nRaw Material vs Product: Koi Manpha Zaw?\nMogoh ruby le saphire zongh a world market pen Bangkok hi mawk hi. Kawlgam ruby leitungah minthang mahmah na pi Thai te in hauh lawh mikmek hi. Cihnopna ah ih gam pan bang piang cih sang in bang cih le’ng mi neihsa tungah meet bawl thei ding cih, business minded ding le economic ih siam ding pen Zomi khang thak t’a ding hong thupi zaw ding hi. High-tech pilna kisam masa zaw cihnopna hi. Pilna sang zaw kisam hi hang.\nGth: 1980s pawl lai in Sen gam pan sik raw iron ton tampi tak Japan in lei a, steel vi ve suah in Sen gam mah ah zuak kik hi. Tampi meet hi. Sen te in man ol tak in Japan te zuak a, Japan te in man ham tak ih Sen te mah zuak kik hi. Sen te lungkim het lo ahihhang, cih na’ng thei tuan lo uh hi. Steel bawl thei nailo mawk ahihmanin amau raw material teng mah steel in a lei kik suak a, na sa mah mah uh hi. Cihnopna ah raw meterial pen man ol mah mah lel a, product khat pen manham hi. Ih gam pan bang raw meterial piang hiam cih sang in bang product ih nei hiam? cih pen hong thupi zaw ding hi.\nJapan te in steel leitung quality tawh hoih takin bawl thei mawk uh a, agam pan iron raw material neih kul masa lo hi. Korea te in agam pan namgim crude oil[petroleum] them zongh apiang lo hang, dah kikeuh lo lel mawk uh hi. Mi gam pan crude oil deihzah lei in agam uah huankik a, fuel deih bangin zangh zihziah lel uh hi. Oil bank nei uh a, credit card tawh deih bangbangin thun meng meng lel uh hi. Sathau cilzat ding cih khawng om se lo hi.\nMi gam pan a platinum raw material man ol in lei a, parker fountain nip neu ciuciau bawl ding angaihsun Mr. Parker bang business khuak nei Zomi te ih hih ding kisin kisam mahmah ta hi. Nidang in Zomi tembaw zui seamen te in motor car gol pi pi lei in ciahpih uh a, shipping le custom duty, plus tax sum tampi bei thuah uh hi. Kawlmi pawlkhat in phim ‘needle’ khawng hong ciahpih ziau uh a, bang mah bei thuah kul loin sum tam ngah zaw lai uh hi.\nTua ahih le Gullu nusia ta ding maw?\nGullu le Zogam nusia lel ni cihna hi sam lo hi. Zogam Gullu zongh manpha mah mah sam na ven, raw meterial to ding in zuak ding cih ciang bek pen kiallap sum zong pakna dingin hoih bek a, nickel le chromium tawh na hoih bawl thei ding mipil misiam Zomi sungah ih om ding lunggulh huai zaw cihnopna hi.\nGullu tawh kisai in, ei bek Kawlte in hong zo thawh hi lo a, Shan te bang atung a ih gen Mogoh ruby mine bang pen Mandalay Division sungah guang to hamtang zen uh hi. Karen, Kaya cih te gam zongh ah Kawlgalkap tha tawh Kawlkumpi mah in leisung, leitung sumpiang khempeuh luaktum mangin tuni dong mah leitungah man ol tak in zuak zuak lai a, tua hang mah in leitung gam pawl khat in Kawl galkap kumpi pen dik sa mah mah uh a, mai et bawl uh hi.\nZogam ih cih in koi ciang huam ding hiam?\nPolitics gen kik ding hi le hang; U Nu parliament kumpi kipat hun state le division gam hawm lai in U Nu mah mah in, “No Chin Zogam pen na khuapi ding un Kalaymyo [Kawlpi] la un la, Kalaywa [Gun Khawm] khua dong Zogam in la un, Kawlgam tawh tui lam kizopna ding kisam hi,” ci in hong suggest pen Zogam makai te in Kawlte lak khawngah hong zo thawh lel in teh, e’n Kawlmi te uk zo kei ni ci in ki la ngam lo hi.\nIh beh Kachin te bangin zanggam tampi la uh a, agam uh zai mah mah hi. Ne Win hun sung khempeuh pan tu ni dong, Kachin gam de facto kumpi in KIO ding gige hi. Tu laitak in galkap mi 10,000 tawh Kawl galkap in a sim khak le a do ding in kigingsa in om uh hi. Kachin Independent Army tu ni dong phiat loin thauhui thautang tawh om uh hi. Kachin mipi nam 6 le Lisu te zongh gawm in nam 7 phasak uh a, limtak in minambup Jingphawh Vunpong ci in ki organized uh hi.\nZomi sungah 1965 khit Zomi gamnuai lut zongh ki om sam hi.Pu Lt. Col. Son Khaw Pau, ex. 2nd Chin battalion commander, in India gam sungah Chin Independence Army kipan a, asawt loin Ne Win request tawh India kumpi in hong matsak hi. Ama ngaihsutna ah Zogam cih pen Chindwen gun sak lam khempeuh Naga Hills dong huam ding ci a, ahizong in K.I.A. te mahbangin galkap vai bek ahi hi. Adang Pu Thual Zen te Pu Rang Hnawl te, etc. ki om ahihhang Kachin te bangin tangzai zo lo hi. Bek tham loin amau nuntakna mahmah le azi ata, innkuanpih, mipih te’n suplawh, bailawh in phattuamna om lo hi.\nZomi le Politics: Zomi te din’mun enkikna\nPolitics tawh kisai in Zomi te Kawl te’ suamlum tam khol lo [om lo phial] ding hi. Bang hang? Hai lai or pil nai lo. Rakhine te Shan te mipil mitei tampi Kawl te’n Independence movement hun sung in suam lum meng meng uh a, mi hai pian teng bek tawh Union vaihawm uh hi.\n“Rakhine le gul ngawng san, gul ngawng san that masa kei un!” cih khawng pen Bogyoke ih cih cih deep, the Father of Independence khawng ih cih deep Gen. Aung San te’ bawltawm politics paunak hi a, lauhuai mah mah hi. Rakhine mipil tampi suamlum a, Sian te zong ‘beng’[opium] ne papi zual [thu tei mel lo] pawl khat bek koih lai uh hi. Tua hang a PANGLONG TREATY khawng ih cih cih pong hang, bang mah ki tumdang thei khol nawn lo a, a heh athangpai teng thau tawi in gamlak zuan hi lel mawk hi.\nEi Zomi te pen thau le gal uk mah mah napi hang in thautawi a Kawlgam ih hu zaw hi: Kawlgam hutna in si le nai, nuntakna tampi ih pia hi. Tua hang mahin Pasian in Zomi te thupha hong pia hi lo ki ci thei lo ding hi. Tu ni leitungah mi tawh kim in hi ciang ih tung thei na Zomi te thautawi in gamlak ih pai lo hang hi zaw in um ing.\nIh sanggam Kachin te le Karen te bangin gamlak zuan le hang, amau bang mah ih hi lel ding hi. Abeisa hun le tu laitak mipil mitei akici teng le khangno teng gamnuai galkap ih suak lel ding a, ih numei te pen ei’ galkap te le Kawl galkap te’ [Korea te pau le] comfort women suak lel ding uh hi. Ih sanggam te’ kiang pan ih muh sa hi.\nGullu Mual maw, Pilna Mual: Koi Teel Zaw Ding?\nGullu it huai, iplah huai mah mah na ven, Zomi khangno khangthak te pilna siamna sin hun in ih sin kei kha ding a, $ bebek ih lunggulh khakding lauhuai zaw ding hi. Ahihkeile politics peuh kinluat in nei in gamnuai peuhah ih lut gaih khak ding khawng zongh citawm lua Zomi te ading lauhuai ve ve hi.\nTu laitak America le mun tuamtuam ah sum thalawh pak nading bel pilna kisam lua khol lo kha thei mah ding hi. Tu bek hi lo tuma kum 30 lai khawng pan kipan, Zomi te sungah sangkah laisin khawng tu hun teh thupi nawn kei, degree ngah in kumpi nasem le’ng khasum khom lo bang a mang ding? Tua sang khual zin, sum bawl ding hoih zaw ki ci a, khualzin sumbawl tampi ih om hi. Sum zongh nei takpi mah uh hi.\nIsrael gamah diamond piang het lo napi lei tungah diamond taat siam pen Jews te bekmah hi se hi. Bombay [Mumbai] khawnga diamond taat te zongh Jewish community khawng pan le Jews te kiang pan asin kha te bek ahi uh hi. Diamond raw material tampi azuak Africa gam te hau meel lo a, leitung market ah diamond product azuak thei te hau zaw hi. Kawlgam pan dol sing le suang manpha tampi ki zuak khia in, a lei te in product hoih no no bawl in zuakkik uh a ei sang hau thei zaw uh hi.\nZomi te’n Gullu Mual iplah zaw ding maw, Pilna Mual lunggulh zaw ding hiam? Gullu Mual suang manpha te iplahhuai mah mah na ven, pilna siamna manpha zaw ding hi.\nZomi khangthakte’n pilna siamna lamah asang thei thei ih sin ding lunggulh in nei zaw ni. Pilna nungah gam le minam suahtakna, hauhna, sum le pai, ngun le kham, etc. te in hong sul zuih zaw ding uh hi. Hun khat lai in Zomi te pen lai sin ding le pilna zong ding athupi sak pen te ih hi hi.\nPasian in Zomi te’ lungsim ah pilna’ manphatna tel theihna hong guan’ kik ta hen. Amen! Regards, Suanpi\nPrevious: Ka zanmen zan\nNext: Lauhna ~ Rev. Dr. Ngul Khan Pau\nHenryThangkang Tunglut says\n22 April 2015 at 12:56 pm\nSia CopeSuanPau, na lai at thu pi lua. Article hoih no no ong suah zel2 in maw. Lungdam


url: =Tulaai Leitung Thuthang Tuamtuam Updates August 3, 2015 :: ZOMI DAILY\nposted on 4 August 2015 at 7:50 am Lomkholna: Khawmpau, Myanmar, News, World, Zomi\nü Tusung teng Kawlgam tuikhanna hang in August 3, 2015 niciang misi 46 phata a akimuzo nailo honpikhat omlaaiding ci in UN ten genkhia uhhi. August 1,2015 Pu Thein Sein Kawlpi Vanleng tawh vapai a, Tuitupna teng ava etet khitciang huhhuai cihtawh nusia hi. Kawlgam Democracy Makaaipi Pi Suut Cing ( Aung San Suu Kyi ) in kapumpi kongpai nadinglah Vanleeng neinaailo kahihman in Kanu khutma pan ci in Angtang leh Sumtang pawlkhat khenkhia ziau ahihman in 100% Mark ngahziau hi. Kawlgam ah tuikhangtawh micimawh limlim Teng 2 valta ci uhhi.Tuaban ah August 3, 2015 ni in ama bantan tuikhang micimawhte omna Pago cihte ah gunkuang neutawh vahawh in tha vapia kawikawi hi. Tutung a Tuikhan na ahang peen Komen Cyclone kici huihpi leh guahpi hang hia, Kawlgam bel hilo in India,Bangladesh,Nepal gamteng zong nawkto hi. India gam ah mi 48 si in 3.9 million in cihmawhna thuak a, Bangladesh gam ah 21, Nepal gam ah 27 cihbang in sihna kituakto hi. VOA\nü Akizom to in igamveng tea hi Thailand gamte khuapi ahi Bangkok khuapi peen akiang a guntui tamlua ahihman in Bangkok khuanawl a tuidaalna puakkham in Bangkok khuazang tui in vuknelh theikhading ci in Thailand mipil ten August 3, 2015 ni in gen uhhi. Kumpi thunei te zong patau simsim ta uha Mipil thuthei te neh henhen ta uhhi.VOA\nü Syria gam Idlib Province sung Ariha khuapi sung Vanzuakna phualpi tung ah August 3, 2015 ni in Syria kumpi te Gaalvanleeng khat kiasuk ek a, Vanlei a kileh ziahziah mi 27 si pah in 60 kiim in liamna baaina thuak uhhi. Syria kumpi in hibang mipi te athakhak ziauziau peen tukum bekbek in 500 kiim cingta hi.BBC\nü India gam ah Tapong ateek tangpawl ahi Naga Singnuaimi te leh India kumpi te in August 3, 2015 ni in New Delhi khuapi ah kangnih thukimna Suaikaihna thupi khat bawlthei uhhi. Naga Singnuaimi lampan in Makaaipi ahi Thuingaleng Muivah vakah hi. Bangteng lian kithukim uhhiam cihthu taangkokhia naailo uh ahihman in kuaman kithei nai lo hi.BBC\nü Kawlgam sung a Tuikhanna huhau a cimawh mite Angtang tawh huhding geelna anei te atawmman theipeentawh Angtang leisakding ci in Kawlgam Buthang kibawlna te in August 3, 2015 ni in taangkokhia uhhi. Zomi apiakhia nuamten theihuai khading in ummawh ing. RFA\nLungdam, Lainongsim sak\nPrevious: Lungkhamna leh Lunghihmawhna ~ Dr. Ngul Khan Pau\nNext: Dongtuak (Kawlgam) te ading thapiakna leh thungetna


url: =Admin 9:17:00 AM Articles, Conference Pianna thu\nkhaipu in thusung hi, “Sia Enpi! Sitni Enpi pen Myamyo ah aom lai,ATI Sangsia asep sung in, ATI sangnaupang te akimat nading pan ahon khia pa hi a, Zomi mipil ih neih, Ei Conference sungah ih muan mahmah khat ahihi. Topa'n ama pil nate tawh ei conference tha ongpiak tohtoh lai nadingin thupha ongpiak sak lai hen! Kawlgam ah omlai bang hizen leh, Mission te'n Zum ah ongkhiat nate (Case) te khong bangpen, ka vei lam aci ding hi. Kawlgam ah, Zum lam thu\ntawh kisai thu tel mahmah ding ahih man-in, kei bang muang mahmah hing! Lai ong at zelzel nading zongh kong ngen lailai uh hi. Khangno te'n, khamuang tuam in, tha ngah tuam hi ung”.\nSia Mungno in gen hi\nLaisim a kua maciat,\nHih ATI sangnaupang vai ah Sia Enpi a na pan man iin sangnaupang te in kol bulh ding pan na suak ta cih thu hang iin Sia Enpi tung ah lungdam ih ko hi.\nA kua mapeuh in ih theih ding ka deih beh khat ah tua hun laai tak iin Maymyo gam huam ukpi\nPu Song Za Tuang Gualnam, Lei Lum khua tual suak, EBC pawlpi mi, in Maymyo aa Khayaing Ohkathah (County Chairman) a sep laai tak hi aa SDA\nChristian pawlpi sang (school) aa ei Zomi sangnaupang te thong sung tung liang ding cih a deih loh luat man aa maan leh maan lo cih hi lo iin Khayaing ulian peen ahihna tawh thubuai a na hei khiat (mith sak) ahih lam Maymyo ah ka zin laai in a inn ah an hong nek pih na ah hong gen hi.\nChristian mawkmawk hi lo iin SDA a kici te hi buang ihih teh:\n1. ih sangnaupang te thong sung a lut ding iin bawl kei lengg hoih mahmah hi.\n2. Sangnaupang te buai na ding iin ih pawlpi ngeina tawh a kituak lo na te zong semsem se kei leng ahoih mahmah ding hi.\n3. SDA pawl pi mi hi buang ihihteh or SDA pawlpi mi ihih takpi leh SDA pawlpi langdo den keei se kei leng zongh ahoih mahmah ding hi.\nVantung ah kido na a hong pianna peen Satan in Pasian kumpi gam a langdo na pan aa a hong piiang tu ni ciang dong leitung ah mawhna gu a thuak thuak laai ihihi. Ih pawlpi ngeina a hi lo pi, upmawh vive tawh kalsuan aa zuau leh phuah tawm vive tawh kalsuan na te kikhawl henla, Leitung bup SDA pawlpi ngeina bang iin kikalsuan hi leh Kawlgam SDA pawlpi sung ah zum kitut cih te om vet lo ding hi. Tu mahmah iin zongh SDA pawlpi mi takpi ihih leh SDA pawlpi langpan kei lengh buaina bei mang pah ding hi.\nA kua maciat, Happy Sabbath!!!!!!!!\nKhenno ingen hi\nLaisim a kua mapeuh,\nHih Sia Mungno thugen tawm ong kuppih nuam pong ing e, kei zong Maymyo ah a tualbial khat leh hih thu kigente pen keizong kihel ka hihman in, ong kuppih pong hing.\nPa Tuang pen ka ngaih mahmah khat hi a, a inn ah zong anne, tuidawn in leh ATI sangnaupangte zong it ngiat mah in, ko zong ka it mahmah uh a, Sunday nite in Sangnaupang te tawh ka hawhzel uh hi.\nPa Tuang pen Khayaing Ohkathah hizawlo in, Khayaing aThwethwe a dwinzimu(General Secretary) hizaw hi. A mah tawh a cycle tung na ngawn ah tuang in ka ki ngai mahmah uh hi. Hih a nuai a Sia Mungno thugen ahi, sangnaupangte thongsung cihvai a pianlaitak in, Pa Tuang pen ong tung nailo ahihman in, Huangsunga, ih siapi, pastor pipi te'n ong nak simmawh mahmah hi. A sawtlo in Pa Tuang ong tung hi.\nLah-wah-kah te leh Palikte ong paitak teh, ki lau mahmah a, a bupawlkhat bang om hi, tuateng tawh zumah buaipeuh mah ciangin Sia Enpi om tawh kituak bibel a, Sia Enpi in, zum sungah sam in, Uliante'n nang kua na hiam a cih leh Sia Enpi in a tungah ama Min, Sitni(A thet-tan Sitni, Lah-ta-Myone, Yangon) cih kawk to a, tua ciangin den a ahih khempeuh uh zomto nawnlo in, nang Sitni cileng, ko mai a thugen ding na hihman in ci in, banglo tengtawh paupau in, Palik Bawkthum pa bangin, Zomi palik lawmte a neih lam ong gen lai hi.\ntamlua e, tua azah cipak ni..\nKei om ka hihman in ka theih tawmcik ong gen pak hing.\nA kitu kalh cih thuciaptehna ah bel na khum nawnsam kei unla, heheheheheheh...


url: =Zotawi lianu mah.. (Tangthu) :: ZOMI DAILY\nposted on 12 September 2015 at 11:39 pm Lomkholna: Article, ZomiQuavadis\nKa handphone hong ging ciauciau ka zak ciangin ka omna kisilbuk sungpan mainul teng kawmsa in ka pusuak pah hi. Ka lukham tunga ka handphone nutsiat ka et leh number ka theih ngeiloh khat na hi a, la teitei in Hello ka cih leh a langlam panin ka zakcim theih loh awnel dikdek khat in ” Hey hong kinawh o. Niangtui ih dawn pahpahna sai sungah kong ngak zawh nailang sawt khin ta aimaw. ”\n“Bang vai om a? Kei sangkah lua ding cia ana kithawi hiveng. Bangcia na phone lopi tawh ong hopih na hia?”\n“Ka phone tawh ong holeng ka uten hong tawng pahpah uh ahihciang a lampi a phone kikhaite tawh ong ho hing ei. Thu lamdang om kei, keizong sangkah ding mah hi ing. Hong zawn phei o maw.”\nHihnu tawh ka kizuih zawh uh zong hong sawt pian ta hi. Zia leh tong zong kitel khin in, duh leh deih teng zong ka kitelpih khin uh a, ka kibat lohna uh tampi om hi mah taleh tuate in ko kizopna hong nawngkaisak zo lo hi. Amah pen minam dang ahih banah Biakna dang hi sawnsawn lai hi. Mi nuamsa innkuan sungpan a khangkhia ahihmah bangin sumlehpai lamsangah lungkham ngei lo a, kizem kipuah lam zong siam in, asilh aten khempeuh kilawmpih loh nei lo a, a maituamna vom tawh hong kithawi ciangin zong a hoihna kilang zo veve lai hi. Neklehdawn zong alim nono thei mahmah hi. Amah tawh kithuah peuh leng a nuam lo khat zong om lo a, nek khempeuh zong alim lo khat zong om lo hi. Amah ka geiah om peuh leh ka muh khempeuh hoih ka sa gai mai a, gensiat ding leh phunna ding mahmah hi leitungah ka mu kei hi. Khuasung bang vak khawm le-ung Trafic khong hong Jam den pian mai leh zong phamawh kisa lo zo zawzen hi. Amah pen mipil khat hi a, ahizong in hong thugen khempeuh hoihpen phial mah taleh numei thungen ahihna tawh a thukim lo ka kineih thei zel a, tawmvei ta ka kinial masa hamtang den uh hi. Tua in ka ki Itna uh khangsak semsem kik zaw bilbel hi. Itna lahdan asiam zah mahin a gendan zong siam a, amel ahoih zah mah in adangte zong hici zawdeuh leh cihna ding mun om lo liang hi cileng kikhial lo ding hi. A khut akhe te zol hilhial in, amai omdan leh a thapuak mahmah zong amah abawlpa Pasian in gensiatna om lo dinga abawl ngiat hi hamtang deuh leh kilawm ka sa a, Pasian in mihing abawl ciangin bel taka abawl leh zulh pian a abawl zong na om veve hiding cihpen hih ka lawmnu ka muhni a kipan ka tel pah hi. Milim suai siamten zong amah sanga hoihzaw suai thei ken teh cihnop huai phial hi. Vukgam a khangkhia ahih mah bangin aci asa ngo in, zutzut taihtaih puahpuah bang dekdak zawzen hi. Amah amuten Pasian melhoihna tawm bang telzo tuam dingin lamet huai hi. Kampau zong siam in, kamsiam zatna ding mun zong thei mahmah a, kamkha zat a kulna mun ahzong a kilawm ciang khat sung kheh thei veve hi. Amel ahoih mah bangin a lungsim zong gensiatna ding om lo hi. Hong it takpi ahihman in ka lungkim loh a agamtat khak ding kidawm mahmah hi. Sang ka kah lohni inzong midang tawh na kikhol tuan lo a, sanginn sungah a tutcip kei lezong a duh teng lei in sanginn sungah laa ngai kawmin amah bek om hithiat lel hi. A deihkaih nong ciphial zong un ka lawmnu in ka vang na tang den hi aci nuam ka hihi. Muanmawhna ding peuhmah in gamta kampau lo hi. Amah tawh ka kitheih khak pen kei adingin lungnopna ahihi. Sang ka lutcil ni un amah ka muh phetin hoihsa mawh lo hiding ka hiam ka va naih phei pah a ka hopih pah hi. Theih ding teng ama tungpan ka dot khit ciangin ka subject lak uh na kibang sawnsawn lai ahihman in tuani a kipan ka kikhen thei nawn kei uh hi.\nThu tampi kikum in vai tampi ka gel khawm uh a, anu leh apa tetawh hong kimu sak in, a pianpih sanggam tezong ka theikim phial hi. Amau zong hong itbawl tek uh hi. Ahizongin biakna leh minam kibat lohna hang leh Zomi khat ka hihna tawh lawm bang bekin ka kithuah pih hi. Ka kikal vuah gii ka khung uh a, tua ka khun uh gamgii pen pelh loh ding ka hanciam phapha uh hi. Nilehkha te hong beibei in khatvei amah tawh zan anne khawm dingin ka vak khia uh hi. Annek kawmin mailam hun ding ka kikum uh a, thu ka kigengen uleh nuam lua hiding hiam sangkhak ciangin hong zuih sawm mawk hi. Amah ka itna tawh tua thupen thusia in ngaihsun lo in lungkim takin ka thukim pah lel hi. Ankham khit ciangin taxi ngakna munlam ka zuan uh hi. Hong zuihni ( cise leng hong zinni ) ding pen sangkhak ka ciahni ciang hiding hi. Taxi khat hong tai kiaukiau ka muh uhciang in khutvan in ama omna inntual dong ka va kha hi. Tua zan pen khua lah dam pian in kha lah zan dang sangin taang pha zaw lailai ahihman in olno taka mangpha kikhak ding pen thubaih hi peuhmah lo hi. Ahizongin ka taxi hawlpa in a pitpit thumvei hong ginsak khit ciangin ka lawmnu hong letna khut tegel hemkhia in taxi khawlna lamah naupang sangkah nuamlo anuakte bangin maigum takin ka kikhin phei lihlih hi.\nSangkhak kuan ciangin ciahna ding meileng ticket ama ading tawh zong ka lei khawm pah hi. Ticket 2 ka leikhit lam leh ka paini ding uh ka lawmnu ka zasak hi. Ani hong tun petmah ciangin ka vanteng tawh meileng station lam zuanin keibek ka pai hi. Lamkal ah thu tampi ka ngaihsun hi. Hih ka lawmnu in hong zui leh mi hong muhna ah a ciahpih suak mawk ding inga ka nu leh ka sanggamte, ka tanaute tawh kiho thei lo ding, ka bangkua sungah amah hopihna dingin mangpau ka zat loh hong phamawh ding, ka innkuanpihten hong deihpih phial zongin lungleng khuangai in om leh keilah amah tawh omkhawm den thei loding, tuani ciang hehpih huai lua ding hi. Ngeina kibang lo leh minam kibang lo, biakna tuam, tenna gam lah kikhat lo, pau kilamdang lailai, ama ading saupi ka ngaihsutsak ciangin hehpih huai ka sa lua hi. Pasian thupha tawh von nihthum kitawi in hilezong amin dingun Nuamno leh Khualpu cihte Zomi khat ka hihna tawg kei bilah hong zaknop pen dinga, ahizongin ama bilah hih minte sangin Cinderela cipeuh a zaknop zawk ding banah telnuam zaw in a lawh zong nuamsa zaw ding hi. Kei kamsungah vaimimcim leh voksa cihte lim mah taleh ama adingin voksa diakdiak bang pen lipkhap huaiden dinga, duh leh deih zong hong kibang zo tawntung lo ding hi. Tanote hong khang uleh pute tungah thupha ngetna in tukzu kholh hong kul dinga, tuahun ciang hong baih lo ding hilai hi. Bang hang hiam cileh ka lawmnu nulepate adingin Zozu pisawmbel phungah tut kiukiau a gawlongneu khat tawh atuicil teng va hup niloh ding pen amau ngeina hi lo ahihman in nuamsa lua lo ding uh hi. Tuabang teng leh thu tampi ka ngaihsut ciangin itna sungah ka bualpih ngei nai loh Zotawi lianu bek mah ka lungsim sungah hong lian pen a, ngeina leh pau kibat pih Zolianu mah in hong hup zo zaw hi. Tuabang thu laigilte ka ngaihsutsut lai takin ka phone hong ham vauvau leuleu a, Hello ka cileh a langlam panin ka lawmnu in hong dawng hi.\n“Kei hong kithawi khia ta ing ei. Koilai ah hong ngak ding na hia?”\n“Entrance ah ong na ngak ning maw.” ciin ka dawng hi.\nKa gal a naipi kisuang ka et leh ka pai hun hong cing dektak ta hi. Ka lawmnu lah hong tung thei nai tuan lo, ka ngaknop hang lah meileng ih cihpen bus banga kholsak ziau theih hilo ahihman in ka nutsiat mai loh hong phamawh hi. Ka vanteng ka tutna ding munah ka koih khit ciangin Entrance geia ding Security pa hopih in a khutah laiip khat leh dangka 50 ka humkhawmsak hi. ” Lawm aw hih dangka 50 tawh nang adingin na duh khatpeuh atui ahi a aha ahizongin na leina inla, ahizongin tu zawh minit 10 khitciang in nungak puankang silh, sunglass vom bulh, jeanpant eng teng khat Bag vom tawh hong lut ding hi. Tuanu in nangpen meileng numbat hong dong ding a, na gen kawmin hih kong laiip piak na piasawn hamtang in. Na piak kei peuhmah leh palikte hong mansak ding ka hi maw” ciin thu ka vaikhak hi. Tua khit ciangin meileng omna lamah del liangin ka tai phei pah hi. Ka tutna ka tun ciangin ka phone hong ging leuleu a ka dawng kei hi. Aging hong kap ciangin ka phone phel in ka simcard ka phelkham a ninbung tawnung penah top nawn loh dingin ka senbawl hi. Meileng hong kikhin pah ahihman in keizong kuama hong phawkpih loh a ka puak lungsim vangik lel in ka mit ka sicip a, ka khuk tegel tungah ka lu ngasuk in ka bil tegel hum in ka kuncip hi.\nTuabanga ka kikhen zawh uh kha nga khit ciangin lamet lohpi in laikhak khat hong tunga ka room ah lut in Coffe dawn kawmin ka sim hithiat leh hibang in na kigelh hi.\nPhawkden leh itluat U aw,\nLungsim kitamzan a khitui leh naptui tawh keibek nong nutsiatni in sih ding longal ka teel ding dang om lo hi. Tuani pen kei ading in maitaina leh lungnopna abei ni hiliang dingin ka lamen a, nuntak gimzong nam zo nawn lo in lungsim leh pumpi hawmpi in ka vanteng tawh innlam zuan in ka ciahkik hi. Ngaihsut kician mel zong nei lo in sih ding bek ngakin khakhat dektak phial ka nuntak khit ciangin khatvei zankim mi daih laitak in ka lukham nuaia ka koih nong laikhak nutsiat pen ka sim hi…” Kong it tawntung lawm aw keibek kikhual hileng hong ciahpih ding hi’ng, ahizongin ih mailam ding saupi ka ngaihsut ciangin ki awilopi mah in ka ut lohpen bangin a gamta ka hihi. Tulai tak nong telkhial zongin nikhat ni ciang hih ka gamtatna hangin lungdam nong ko kik dinga, tulai taka ih khitui luangte tuani ciang nuamna khitui in hong laih ding hi.. Minam leh biakna kibatpih mah tenpih ding sanga a hoihzaw om lo hi…” nong cih in ka mit vak sakin itna takpi tawh nong gen ahihlam ka tel ta hi. Kei lungsimnat zah leh kei thuak zah mah in nang zong na thuak ding lam kong thei hi. Ahizongin U aw na ki lungnuamsak ta in maw, banghang hiam cileh keizong hih nong laikhak ka simkik khit a zingciang akipan keilehkei ka ki tangpilsak a, ka maiphiat in nang tawh ih kitheih mapek a ka om ngeidan mah bangin thathak leh lungsim thak tawh maitai takin ka omkik thei ta hi.\nLaikhak ka sim khit ciangin ka lawmnu maan ka kepden pen lakhia in, a tungah khut nga in ka lawmnu ading thu ka ngetsak a thupha ka pia hi.\nPrevious: Ngaih Anglai Zal Dingin – 1 ~ Hau Za Cin\nNext: I min bang? ~ Rev. Khoi Lam Thang


url: =Khuado pawi i cih banghiam? ~ Tawng Do Cin :: ZOMI DAILY\nKhuado pawi i cih banghiam? ~ Tawng Do Cin\nposted on 11 October 2015 at 7:53 am Lomkholna: Article, Khuado\nThupatna :: Leitung minam khempeuhin akibanglo Pau leh Ham Nik teen Puansilh, Lai, Pawi leh Ngeina kinei kim ciat a, Ei minam aa tek, a thupi pen leh ih gamhluah ahi hi. Tua ahih manin, khangthak ten, kem in zuun in, ih puah ding ki sam hi. Zomi (Chin ) te zong leitung minamte sungah a picing minam khat ih hi hi. Kawl kumpi-in minamkhatin hong ciamtehna sungah, ih ngeina pawi dingin KHUADO PAWI hong ciaptehsak hi. Khuado Pawi pen Zomite pawilakah, a thupi pen leh Kumcin kumthak Pawi, Anlakkhit lungdam koh pawipi ahi hi. Thu dangkhat in genleng, dawi gilo kaugilo,khagilo khempeuh hawl khia in, ki siansuahna pawi leh mailam adingin thupha ngetna, thupha dawh na pawipi zong ahi hi.\nZomi ten Khuado Pawi ban ah Sialsawm Pawi, Ton leh Lam Pawi, Zunun Pawi, Sa-aih Pawi, Gal-aih Pawi, Khuai-aih Pawi, Tangza-aih Pawi cihbangin Pawi tampi kinei hi. Khuado Pawi pen Tedim kammal hi-in, Khua cih kammal leh Do cih kammalnih ki gawm hi a, Khua cih kammal pen mun, hun, Khuahun, khuazing khuavaak hun gen na in ki zang hi. Do cih kammal pen hawl khia, not khia, beng khia ahih kei a leh muak, Dawn, Vaak, Do, Hopih cihna ahi hi. Tua ahih manin KhuaDo cih kammal khiatna in khatna-ah khagilo khempeuh hawlkhia notkhia, bengkhia cihna leh, nihna ah Thupha Muak, Dawn cihna ahi hi.\nKhuado Pawi pen Kawl te “Mithun Pwe” ( meivak pawi ) tawhzong kibang a, Zomi sungah zong, Haka te’n “Tho Puai” Thantlalang te’n “Thaithar puai”, Falam Laizo te’n “Fang er puai, Zangiat te’n “ Dongpi puai”, Khualsim te’n “Tho puai”, Rulbu te’n “Kuk puai” Sim leh Zahau te’n “Thaithar puai”; Matupi te’n “Cak Zoem Pwe”; Kanpatlet te’n “Nampui pwe” cihbangin lawhna min tuam tuam nei ciat hi. Tedim mite sungah zong, khuakhat leh khuakhat, ih bawldan a kibanglo omkha thei ding hi.\nKhuado Pawi Bawlhun\nKhuado Pawi pen anlak ( tuktun ) khitteh, a kibawl pawi hi a, nidang hunlai leh tuhun zong kibang nawn lo hi.\nZomite kha sim dan;\nKau kha te ahi hi.\nNidangin “Taang” kilimciin pen ahih manin, tuktung baih a, Khudo kha sungin kibawl hi, Mikang kha in August kha tawh kituak hi. Tuhun ciangin Vaimim leh Buh kilimciin ahih manin, tuktung hak zawdeuh a, Taang kha beikuan Phal kha kipatlamin kibawl hi. Mikang kha in September kha bei ahih kei leh October kha kipattawh kituak hi. Tua ahih manin, Khuado Pawi pen, ani akha te tungah ki nga hizawloin, anlakkhit (tuktun ) hun tawh kizui-in, kibawl Pawi ahi hi. Khuado pawi pen Kumpi’n October kha sungin hong ciapteh sak mah bang in, Gam tuamtuam a om, Zomite’n zong, a mau mun ciat ah Khuado Pawi bawl ciat uh cihthu kiza hi.\nPawi Kigin kholhna Leh “Sawm” Thu\nNidanglai-in Tangvalte, a zi neih masiah uh munkhat ah, giakkhawm uh a, tua mun pen “Sawm” kici hi. Khuakhat ah beh zui-in ahi zongin, khua tawh kizui-in ahi zongin, “Sawm” thum leh li om hi. “Sawm” ah, mitampi lupkhawp theih nadingin, taupi kidawh a, tua pen “Thaam(Khaam)” kici hi. Tua lai ah, makai khat om in, tuapa pen, “Thaammang(Khaammang)” kici hi. Zan ciangin, khuadamin, zanpuan a lumkhawp ding neilo uh ahih manun, lupnatau ( Thaam/Khaam ) nuai ah, meiphual cih uh hi. Meiphualcih ding sing kidong, singtom uh a, tua pen “Thaam/Khaam sing” kici hi. Thaam/Khaammang makaihna bangbangin nasemin gamta uh hi. Ih pu ih pa te’n, pilna sangpipi neilo napi, khat leh khat thu ki mangin, vaihawm makaihzia siam mahmah uh a, kipawl khawmin, thuvaihawmkhawm uh hi.\nKhuado Pawi hun hong nai ciangin, “Sawm” ah nungak tangval ten, nitak simin, khuangtum, phiit lemin, lasa uh a, Khuado Pawi adingin, kigingkhol uh hi. Khuado Pawibawl ding hun hong tuntak ciangin, Hausapa te’n, upa makaiteng, kimutuahin, Khuado Pawibawl ding hun hong kikum uh hi. Sim leh Zo, anlakkhit ding hun, khualzin gamvakte, kimtheih ding hun, hunlem pen ding ngaihsunin, Khuado Pawi bawlni ding, hong khensat uh hi. Tua khit ciangin, “Taangau/Taangkopa” khua sungah, khuami khempeuh zak dingin, tang ki-au/ko sak hi. A zenzenin, Khuado Pawi ma in, anlak a zonailo a om aleh zong, khat leh khat kihuhin, kilakpih, kipuakpih uh hi. Ih pu ih pa te, Christian hilo napi, Christian nuntak zia tampi, na neikhin uh a, ki thutuak tak in na nasemkhawm uh hi.\nKhuado Pawi ciang, meivak dingin, Taakkung panin, Taakciimte, “Meilah” sat uh hi. Tu hun bangin, meivak tuamtuam te, kineinailo ahih manin, Zomite limzat pen meivak in Meilah ahi hi. Tua ahih manin, Pawi tunma in, meivakdet dingin, meilahsat masa uh hi. Pawlkhatte bangin, Khuado ciang zatding ci-in, kum kipatcil pan, meilah a ki gingkhol bang om liang hi. Khuado Pawi tawh kisai-in, kithawi masak pen ni ahi hi.\nKaubet ni-ih cih pen, dawigilo kaugilo leh khagilo khempeuh hawlkhiat, notkhiat, bengkhiat ni hi a, ki “Siansuahni” ahi hi. Hihni-in, Pawl omkhawmta uh hi. Pawlkhatte’n, inn ah a khawi uh khuaite hal uh a, Pawlkhatte’n, gamsunga om, khuaite sim uh hi. Khuaino pen Zomite meh lakah, mehlim mahmah khat ahi hi. Pawlkhatte’n, saphelh ( zusa phelh..ete..) awmin, pawl omkhawm uh hi.\nNitak sangam melmak hunciangin, khangnote, a “sawm” tek uh ah, kikaikhawm uh a, tua panin, “Tualteekte” innah, pai uh hi. Khuazinkhit ciangin, “Tualteekpa” in meilahsippi khat, de a, a veilamkhut ah tawi-in, a taklamkhut ah, Tuga khat tawi hi. A nungah, Thau Tawi khat, Daktal Tawi khat, Zam Tawi khat in, zui uh hi. Kaubeng dingin “Tualteekpa” hong kipan a, Tuga tawh, mimbeem taangbem teng satin, “Kau aw ciahta in, na zun na ek namsia, na ni na kha cingta hi. Manlangin ciah in” ci-in kikokawmsa in, Innsungpi pan, Kongbiang ah, Innliim ah, Innka-ah, Tuangdungah, Innkadawn atun tak ciangin, nakpi-in kiko a, “Ciahta vow!” ci-in, a Tuga tawh, Sialkong dengphei hi. Tua khit ciangin, a nungah, Thau Tawi Pa in, a thau lawn hi. “Tualteekpa” in, a meilahsip, khennih suahin, huangkongpi sak leh khang gawl tungah, alomin suang hi.\nTua khit ciangin, mipi-in, “Tualteekpa” meilahsip pan, meideciat in, kigualdiudeu a, Khua nawl muallam manawhin, pai uh hi. Khuanawl mual tun ciangin, “Gimlua tahang ei, ih meilahsip zong tumta ei, ko hong zuizo nawn kei nung ei”, ci-in, paulap tuamtuam zongin, meilahsip lomkhat cihsimloh teng, sumit uh hi. Meilahsip lomkhat pen, detsain, singdawn ah suang uh hi. Tua khit ciangin, mipite daikhipkhep in, khuazing sungah lampi zawtkhiankhian in, innlam zuanin ciah uh hi. Tua pen, a hawlkhiat kaute in, aleh zuihkik loh nading deihna ahi hi. Khuasung innsung a om, kha gilo, dawi leh kau khempeuh, Kido, Kihawlkhia, Kinotkhiain, “Kisiansuah” ni ahi hi. Christian ih hih mapek in, mitin ih muh theihloh, khagilo, dawigilo kaugilo te, tua bangin, ih Pu ih Pa te’n, nahawlkhia uh hi. Hibangin innsung khuasung na siansuah uh hi. A zingciang a, khuavak kal ding, ngak lah mahmah tek uh hi.\nPhalvak tungin naupangte, ihmu thei nawnloin, thobaih uh a, sa em nadingin, khuapua lam ah, singkangtom uh hi. Thangmualdawn ah, ni hong suak a kipanin, khuasungah vok ham ki za ziahziah hi. A tamzawin, vok go uh a, pawlkhatin “Meipum” a go zong om uh hi. Meipum cih pen Sial, Bawng cihte pawl hi.“Pawlsa” pen, kumsimin, innkhatkhit innkhat ban pai-in, a khawi uh ahi hi. Sagawh ciangin, nangkhau tawh tuuk teh hamtang uh a, Papite a kiho uh ciangin “No tutung na pawlsa uh a limci hiam tuk bangzah” cih kammal pen, dotmasakin, kinei uh hi. Gentehna in, Salep hi, Tukli leh belitung hi, Tuknga leh beliphei hi, Nupi-tuk guk hi e, cih bangin kidawng kik uh hi.\nSun in, khangno pawlkhatin, nitak khuai lakna-ah, puak dingin, Zozu, innkhat lawhta, lawhneu khatta khon uh hi. Tua pen “Khuaisahzu” kici hi. Inn ah Papite’n, sa huan kawmin, zutaak kisuah uh a, Zozu khum a dawn kawmsa un, mailam nuntak khuasak ziading, kikum tangtang uh hi. Sunni hong kai ciangin, nitak annek ding kivaihawm pah hi. Banghang hiam cihleh, Ompi ni pen, si-ansiah ding leh nitak ciangin, Khuailak ding vaithupi neilai uh hi. Annek ciangin, Khanghamte,sasin,salung, sakal leh sanangkhial teng umkeu khat tawh a tuamin ki pia a, Uham, Khangham te, zahtakna upat na ahi hi. Tua bek thamlo in, Uhamte ankuang sawk masiah, khangno te’n, an kinelo hi. Christian ih hih main, Zomite ngeina sungah, Uham, Khangham, Pi leh Pu, Nu leh Pa te, zahtakzia, upatzia kineikhin lua hi.\nTua bangin khatleh khat itna tawh sakibaakin, zukitulh uh hi. Nitak an nekkhit ciangin, naupangte Sangoi leh Sabaak pawlkhat tawi-in, a lawm itte tawh lamdung lamkal ah “Zawl-an” kipuak uh hi. Tua pen naupangte adingin kumkhat sungah nop asak pen hun uh ahi hi. Zomite ih naupanlai, ih neutung hun mahin zong “Zawl leh Lawm” cih athupi sak, a ki nek ngaih vauvau, a ki-it phadiakte ih hihna kilang hi. Nungakte’n zong alawmngaihte uh ahawh ding lamenin, kongvang pan khuadakdak uh a, meh leh an khentuam in, siah uh a, an nek ding ngak uh hi. Hi bang ngeina hoih tampi, Zomite sungah ih nei khinkhian hi.\nAn nek khit ciangin, Papi te’n, hong nusia(misi) sazian om zah tawh ki zui in, “Sanam” (Satak, Sasin, Salung, Sakal, Satuap, Sazel, etc…) Naangkhau tawh khilin, tua leh zu, niangtui, thawlkhat tawh, Si-an puak uh hi. Tua pen “Si-ansiah” kici hi. Nidang lai-in, Sanam, Zutaak, Zu-ha, leh Sathau te pua in, hanmual ah, asisate Luhawmte, anvakin, sathau kinilh sak hi. A sisate zahtakpiakna lim hi a, a maute kha in, hong thei hi cih, upna nei uh hi. Kisiansuahna lim zong ahi hi. Sihkhit nungah, nuntaakna om hi cih pen, ih Pu ih Pa te hun lai, Christian ih suak mapek in, na om khinzo hi.\nNitak khuamui ciangin, khangno khempeuh “Minam-puan” tawh kizemin, Khuaila dingin, Sawm ciat ah kikaikhawm uh hi. Kumkhat sung nungak tangval te ahoih pen ni, a Vam pen ni ahi hi. Khuaila dingin apai uh ciangin, Daktal, Zam, Khuang, Phiit, Nanglukhu nih, Khuaikhau, Zubeltungneukhat pua uh a, mimalkimin, meilah lompi khat tek leh Cimbeng sukvuisa honkhat tek pua uh hi. Pailamin, lampi ah daikhipkhep in, pai uh hi. Khuailak nading mun a tun uh ciangin mihonpi munkhatah khawl in, “Siampupa” Zubelneu leh Nanglukhu nih tawh khuaila dingin pai hi. Khuai pen mei tawh hallo, phuisamin, a khut tawh la a, khuaibu sung pan, khuaipheekhoihpen la in, Khua gamlim tawh kituakin, Sak leh Khang, Nisuah Nitumnate ciamtehin, Nanglukhu nih sungah khupin, hong paipih hi. Tua khit ciangin, mipi-in, melahsippi khat tek tawh, khuaikhau len kawmsa in, kigual diudeu in, ciah uh a,“Siampipa” masa, Daktal, Zam,Khuang, Sialki leh Phiitmutte in zomin, gualzawhna tawh innlam hongzuan uh hi.\nPhiitmut kawmin, “Khuamual” hong suak uh a, mipite in meilah kuangah Cimbengvuite thehin, tezaizai sak hi. Phiitging pen ngaih mahmah in, Soprano, Tenor, Alto, Bass cihbangin, aw tuamtuam tawh zaknop mahmah hi. “Khuamual” ah innngakte in, Zutaaklim pen tawh dawn uh a, Zutaak, abanban in, kigualtulh uh hi. “Khuatual” tuntak ciangin, tawlkhatsung, Phiitmut in, laam uha, tuakhit ciangin, “Siampupa” in, “Khuaibu hong ta ni ei” ci-in, nakpi takin kiko a, mipite daikhipkhep uh hi.“Siampupa” in, Nanglukhu hongkhia in, Khuaipheek tungtawnin, kumkhatsung nuntakziading, tangko khia hi. Gentehna in, Khuaino, a pusuak a om leh, Khuadangah, atai, alal omding ci hi. Khuainosi a om aleh, tua veng ah, misi omding ci hi. Khuainobusa a om aleh, nuamsa in, ahau om ding ci-in, mailam thupiang ding genkhiatna nei hi. Zomite zong, mailam thupiang ding, a theinuam mahmah minam ih hihna kilang hi.\nTuakhit ciangin, numei leh pasal kikalhelh uh a, Phiitmut in lasa a, Sawm zui-in La kidemin, nopci mahmah uh hi. Hi bangin zanthapaai gualnuamin, Khuado Pawi bawl ziahziah uh hi. Khuadola dawng zanihval bang a omte, sa ziahziah a, ciah ding hun ciangin, tawpna la khat om in, tua asak khit uh ciangin ciahpan uh hi. Khuado Pawi pen nithum panin, kalkhatval bang, omkhawm uh hi. Sun in, Innkatau ah, Daklaam in, khangnote gualnuam uh hi. Dak pen, aw namthum om in, Soprano, Tenor leh Bass cih bangin, aw zaknop huai takin tum uh hi. Khuang leh Zam , Phiit leh Dak te tawh la-aw a tuamtuam in, tum uh a, zaknop mahmah hi. Ih Pu ih Pa te hun lai-in, amau Khuahun tawh kizui-in, Music, Lam, na khauh pai mahmah veve uh hi. Hibangin kalkhat sungbang Khuangtum, Zam tum, Sialki tum, Dak tum, Phitmut, Lasa in, Zomi Ngeina, Khuado Pawi, kumsim in nuamtakin, bawlkhawm ziahziah uh hi.\nPasian hong piak’ ih ngeina pawite hangin, ih lungdam hi. Ei ut, ei teel ahilo, minam hangin, angtangin, ih ngeinate, zunin, puahin, kemcing ding hihang. “Zomi-in kei kapiang a, Zomi bangin ka nungta” cih, La a om mah bangin, ih Minam it in, Ngeinate thupi ngaihsut ding hihang. Minamkhat in, hong kiciaptehna, ih Ngeina pawi, a manthan loh nadingin, Zomi a it, U leh Nau khempeuh aw, ih Ngeinate, kepsiam ding hihang. Khuado Pawi-in, Zomi khempeuh, hong kipumkhat sak hi. Unaukhat, Innkuankhat, ih hihna hong kilangsak hi. Kampau, hong deidanlo hi. Biakna, hong deidanlo hi. Numei pasal hong deidanlo hi. Khangmoi khangham hong deidanlo hi. Mipil mihai hong deidanlo hi. Mizawng mihau hong deidanlo hi. Beh leh phung hong deidanlo hi. Zomi khempeuh i, Ngeina Pawi ahi hi. Khuado Pawi pen, Zomite adingin, Pasian hong piak thupha lian mahmah khat ahi hi. “Ngeina in, Minam kipsak, khosak a, Ngeina in, Minam tangthubu ahi hi.” Christiante, nuntak zia hong hilh, Zo Ngeina Khuado Pawi, Zosuan vontawi, Tun leh Zua, Ciin leh Tuai aw, zuunin, puahciat ve ni. Tawng Do Cin\nPrevious: Khuado Thu ~ Pu Awn Za Pau\nNext: Paak (Flower)\nMung Sian Hat langh says\n13 October 2019 at 2:30 pm\nNaak thu pit lua zak nop lua ka neu lai khawng in khua do khua do a ki cih hang hih bang dan in kua man ong gen ngei kei lam dang lua thu pi lua zaak nop lua.\nFlorida, Orlando City sungah thau kikapna hangin mi tampi si cih kiza\nYangon aom Aung San Suu Kyi innhuang sungah Petrol Bomb kilot


url: =Tulaai Leitung Thuthang Tuamtuam Updates May 9, 2014\n· Asean gam makaaite thukikupna May 10,2014 nipan kipan in kawlgam ah kipantading a adiak in China gam leh akiim apaam gamneute buaina lian mahmah ahi South China Sea tawh kisai kikumding ci in taangkokhia uhhi.\n· May7 ni a aza pan akituankhia Thai PM lui Ms Yingluck Shinawatra golk guuk neek natawh Thai thunei ten May 8, 2014 ni in mawhmat leuleu uha, Senates ten khensat ding uhhi. Azenzen in amawhna kimuh leh kum 5 sung gamthu vaaihawm theilo ding ci uhhi. Hih bang in amawhmat theihnading un Senate she ngah she thum thukimna lading cih ahihman in Mr Yingluck ading patauh huailo ci in pawlkhat in gen uhhi. Hih bang PM kihawlkhiat na hang in Yingluck adeih mipi te in thukhente inn bomb tawh deng, Bangkok khuapi sung a zumlian te MM6 thaupi tetawh kaap cihbang in buai mahmah uhhi.\n· South China Sea tung ah May 7 ni in China Tembaw pi in Vietnam te tambaw vataih in tui abuahgawp khit ciang May 8, 2014 ni in Tembaw gaalvan akihel 80 dingbangtawh kuan uha, Vietnam te nawhsa tak kiheemding in thupia uhhi. Hih mun peen Vietnam ten zong kogam ci in China in zong kogam acihna mun hi in Vietnam te meitui toding akithawithawi uh ahihi.\n· Pakistan leh Afghanistan gamgi Waziristan khua kiang ah Pakistan gaalkaap te gamvaan ding in apailaai tak uh May 8, 2014 ni in Taliban misual pawl in bomb nasiah uh ahihman in gaalkaap 9 si in 20 vaal naakpi tak in liam uhhi.\n· US gammi Tennis saat siam minthang mahmah James Blake in May 7 ni in kanga asung a om mi 4 asisa in kimu hi. Amah peen 2013 kumpan Tennis kimawlna pan tawlnga in Florida state ah ateeng ahihi. A Inn peen asaap cisawnsawn a, $1.5million man cizen ei.\n· Ukraine gam nisuahna lamteng Russia tawh kigawmnuam maw ahihkeh Ukraine ah belh nuamlaai cih mipi tung ah May 11 ni kipanta ding ci in Makaaite ing May 8, 2014 ni in taangkokhia ta uhhi. Russia President Putin in bel tawm ngaaklaai vevua May 7 ni in cisam hiven ngakzolo uhhi. Hih Ukraine gam nisuahna lamteng a om Zumpi atamzaw Russia deih thautawi ten ukkhin ta uhhi. Ukraine gaalkaap te peen gina kei mawk ei\n· March kha sung a Russia ten Ukraine tekiang pan asuh uh ahi Crimea tuikulh tung Russia President Vladimir Putin May 9, 2014 ni suntun seisai hi. Zing lam Russia gam ah kibawl gaalpi nihna laai a Russia gualzawhna phawkna pawilak Gaalkaap 11,000 te laam a etkhit ciang Crimea Sevastopol Tembaw khawlna a kibawl ave ending hikhading ci in kilam en hi.\n· Africa gam sungeng a hiamtat migilo ahi Islamic Militant te saben a abengkawikawi ding in Gaalkaap 3,000 puakbehding hi ci in French Defense Minister pa in May 8, 2014 ni in taangkokhia hi. Mali gam sung ah French gaalkaap 4,500 aomkhin sa ahihi.\n· April 16 South Korea gam Jeju tuikulh kiang a kibung Tembaw tung a atuang misi te tanaute in May 9, 2014 ni in President zum maai ah thukikup khopding ngeen in lungphona neiding acih leh palik azalom asim in nakhaktan ahihman in aom namuntek uh ah ann nelo in tucip uhhi.\n· Italy Prime Minister lui Silvio kumpi siah apiakkim loh hang in kumli thongkiat leh kaalkhat nai 4 ta piteek puteek keemding in Istaly thukhen zumkhat in March kha sung in thukhen uhhi. Catholic Care kici Milan khuakiang a om piteek puteek kepna ah amasa peen May 9, 2014 nasep kipan a nop zawze ei ci in nuseisuai hi. Kumpi khat piteek puteek keem a kisawl cihzong thukhen pa lah khel tat sa in amangpan lah mang sa mahmah ing\n· 4.6 Madnitude ahaat Zin linna in May 9, 2014 Pakistan gam khanglam Nawabishah khuakiim teng nawk a mikhat si in 50 vaal liam uhhi. Ani kibang mah Mexico gam ah 6.4 tawh ahaat Zin linna in Mexico khuapi sungnawk a Inn kicim naainaai in misi bel kipulaak naai lo hi.\n· Upmawh huai khollo tak in China President Xi Jinping ongtung ding June kha sung in South Korea gam Seoul Khuapi hawh in President Pak tawh kimukhawmding ci in May 9, 2014 ni in taangkokhia uhhi. Hih niciang kikup ding thute uh ageelkhol ding in China Foreign Minister Wang Yi tukha sung zinkhol ding ci uhhi.\n**Zanni hun ngahlo thuthang khah manlo mawhmai na maw **


url: =Myanmar kumpi in cidamna lamsang ah zato siama “Nurse” azahnih in behlapding :: ZOMI DAILY\nposted on 23 May 2018 at 9:51 am Lomkholna: Health, Myanmar, News, Sawltak\nMyanmar gamsung aom zato lamsang Health Sector ah tulaitak zato siama “Nurse” kicingzo mahmahlo ahih manin, tulaitak aomsa Nurse sangin azahnih in behlapding geelna kinei cih MMTimes pan kiza hi.\nMyanmar Health Human Resources Department of the Ministry of Health and Sports ah tulaitak Director General asem ahi Dr. Tin Tin Lay inzong tulaitak Nurse tampi kisam hi, abeisa kumte sangin Nurse azahnih in atamzawding in ki hanciamding hi ci’n genkhia hi.\nNungkumsung in Nurse akigawm in 1800 nasep kicial a, tukumpen azahnih in kikhanding ahih manin, Nurse bekbek 3600 bang nasep kicialding hi ci’n genkhia hi. Tuabangin behlapding Nurse Application akibawlsa tepen tulaitak aki etcian laitak cihi.\nMyanmar gambup ah tulaitak Nurse pen tawmlualai ahih manin, kumsim in Nurse tampi nasep kicialbeh totoding a, kum 5 sungin gambup ah akisamzah Nurse pen ki ngahzoding in ki lamen cihi.\nMyanmar Health Ministry panin “Health Human Resource Strategy for 2018 – 2021” kici Draft zong bawlkhin uh a, tuasung ah Nursing Skills Policy zong kihel hi. Nurse tepen akisam pilna siamna tetawh kidim in, Qualified Nurses tampi aki neihtheih nadingin Nursing University te ahzong laisin laihilhzia Curriculum tezong etphat, puahphatna kineiding hi ci’n Dr. Thet Khaing Win in genkhia hi. Dr. Thet Khaing Win pen Health Ministry ah Permanent Secretary aseplaitak ahihi.\nCidamna lamsangtawh kisai in Health Sector ah aki thupi ngaihsut leh akimasakdiakpen School Health ahihi. Tuaban ah Nurse leh Midwife tampi zong Training kipiading a, mipi te cidamna lamsang atheihhuai Basic Health genpihding, Health Workers tampi Training piakbehding cihzong geelna kinei cihi.\nMore: Kawlgam pan amasapen numei pasal omkhopna “Porn Movie” cizen ei\nAlimlim in Myanmar gamsung ah cidamna lamsang ah akizang vanzat Health Infrastructure pen akisam tampi om ahih manin, tuate puahphat behlap nadingin Health Budget zong ki khankhinta hi. Myanmar gamsung ah Health Sector pen hong hoihkikding in ki lamen hi ci’n genbeh hi. Sawltak #zomidaily\nPrevious: Pasian leh a nasepna & A piangsakthei kammal\nNext: Update: Donald Trump leh Kim te Singapore kimuhdingvai kisotto khading


url: =Naupang Kum 2 khatin Gulpi tawh KIlawmta\nNEWS World News (English) Naupang Kum 2 khatin Gulpi tawh KIlawmta\nWritten by Tongsan Admin\tWednesday, 05 September 2012 19:48\nNaupang kum 2 apha pan bek Mr. Chali Parker in mihingte lau le cikziat mahmah ahi Gul (Thampi) amin 2.5 Meter khat pen Inn akhawi ganhingte bangin kihta het loin, kimawlpih in tawi hilhial ngam mawk hi. Tua bek hi loin Awle (Cocordale) zong tawh kilawmta in kimawl khawm thei lai hi. Naupang Chalie i a pa Mr.Garet Parker pen Victoria a om Ballarrat Natural Zoo ganhing khawina ah huan neipa ahi hi.\nMr. Garet Parker in a genna ah, " Ka tapa Chalie in ganging kici khempeuh lau hetlo in, kimawpih den ahih manin, amau pianzia zong thei semsem ci hi. Tua banah hih bang a ganhing gilote kihta lo a, akilawmtat theihna pen ka pu le pate khang gui kizui hi ding hiam cih tuni dongin lamdang kasa mahmah uh " ci-in gen hi.\nThe Corum Charge D'Affaires cheap replica Miu Miu handbags was the primary design unveiled, developing best replica Prada Fabric Bags\nwritten by replica hublot big bang , September 13, 2012\nI am benefit a lot replica hublot big bang\nwritten by khampeek , September 06, 2012\nDear Sia Khai,\nI khuakhak zia (World View) pan tampi kilamdang na cih pen diksa ing. Gtn> Misi khat si-in, tua nu/ pa i kha pen mihing bang a kilangh i cihcihte khawng zong Mikang (English) te in nei ngeilo mawk ahih manun um thei kilkel lo mawk uh hi. Tua bang a ka theihna le ka kinialna uh pen Christian World View cih subject khat kasinna pan un kiselna (Debate) khat anei hi ung.\nI cihnopna ah Christian ngeina banah amau kipattahna pen sikha nam tawh na kitawng/ kipattahlo mawk ahih manin, um thei lo banah sikha cih zong mu ngei vetlo dan uh hih tuak mawk hi. Hih bang a sikha kihtakna le launa pen Dawi le satan nasepna (Devil spirit) i launa/ pan hong piang hi ci-in gen uh hi. Gulpi kihtakna cihte zong i kipatzia pan hi ding uphuai mahmah ka sa hi. Bangbang le upna ? sanzia tungtawn le kipattah zia mah thupi dingin mu ing.\nwritten by Chin Khai , September 06, 2012\nHong ki pat tah zia tawh a kisai tam ci ingh. Ei Zomi, Kawlmi, nisuah nalammi, third world country zaw deuh te ih ci diam pen gulpi a hi zong, ganhing gilo khat pepeuh a hi zong kih taak ding in hong ki pat tah, gulpi bang dawi dan in ih neu aa ki pan hong ki gen a hih man tuni dong mah gul ih muh ciang ki kihta, dawi dan in ki mu den hi. Kawlgam ah Karen te bang in gul a muh le sameh mu in ki ngaihsun pah leuleu uh hi. Nitum na lam gam te leuleu in ei muh dan in mu lo in gan hing khat in mulel uh hi. A gu nei a gu nei lo cih khong in khen ziau uh hi. Khat vei ka biakinn upa lah a hi, ka professor lui khat lah a hi, te inn ah meeting ding in hong sam uh aa ka pai uh le gul gol khia mahmah khat a inn sung ah na khawi mawk hi. Sualtung ah hi ci vaaksak ziau hi. A mau pha mawh sa het lo, ih uino khawi dan aa a khawi uh hi. Lawmnu le kei pen ka ci uh zek keei, a si tawm ding mah ki bang hi. Ih "khuakhakzia" (worldview) ki bang lo a hih man hi.


url: =Nasep Thak Neih Ciang Theih Ding Nam Sawm - Zomi Community Network - Your Network\nNasep Thak Neih Ciang Theih Ding Nam Sawm\nPosted by Zomi Center on November 30, 2011 at 8:45pm in Society & Lifestyle\nNasep khat peuh na kipat ciang theih ding nam sawm hih anuaia bangin gen ni. A diak in gam khangto ah kisam diak hi. Gamtatzia, kampauzia, kikholhzia, kihozia cih pan a tuamtuam theih ding kisam tampi om hi.\n1. A ziakai te ki-enneu pah hi. Khatveivei, a kisap mahmah ciang ziakai pen theihsiam huai a, ahi zongin ziakai den, tungsiah te sang zong ziakai thei den zel mite kimudah in kineu-et pah hi. A sawtlo in nasep pan kitawpsak nuam mahmah ahih manin na hun na lap nadingin inn pan themkhat pusuak baih zaw hamtang in. Sawt sep khit ciang zong ziakai ding hituanlo hi.\n2. Na khempeuh thei khin hi kei in. Nasep khat peuh na kipat ciang na sepsa tawh a kibat hangin nasepna lui te sep dan leh nasepna thakte sep dan kibanglo thei ahih manin 'ka thei khin' 'ka siam khin' cih bangin kitheisak, kisiamsak in tungsiahte hilh ding, makaih ding, lamlah ding cih bang thusimlo in omkha vet kei in. Kiliatsakna namkhat a hih ban ah midang zahtaklohna ahih manin kithupisimlo a, gamtat dan theilo ciin hong kisimmawh kha ding hi. Na khempeuh a thei khin cih bang mihing om theilo ahih manin kisin inla, mite hih dan en, zui, tawsawn in sep dan thak khat peuh siam sawm pah in.\n3. Kamtam Kei Phot in. Mi gensiat pah thu tuam, kampau nopsa lua pah zuahzuah, theih khempeuh gen zuahzuah, muh khempeuh hopih buakbuak cih bang zang kha kei in; kamtampa, kamtamnu hong kici kha ding hi. Nasepna thak ah lut na hih manin office sung kiho dan kikholh dan kampau zat dan tel khin nailo na hi cih kithei in. Ahih theih leh office sunga mite kigen sepsupna sungah na lutang phum pah kei phot in. Mite kigen kiaukiauna te pelh phot peuhpeuh lecin na ma hong vang ding hi. Pilvang takin kampau kidawm mahmah phot in.\n4. A phun pahpah mi hi kei in. Nasepna mun ah mithak na hih manin na mit hak lela in na bil tungsak inla, na kam cip phot in. Na deih banga pianglo khatpeuh ah phun pahpah, lungkimlohna lak khia pahpah mi hikei in. Na heh mahmah zongin kidawm mahmah phot in. Na seppihte zong a hoihlohna theihsawm in mi cinlohnate mitsuan kha het kei in. Na tutna, na paina, na nasepzia a nop kei zongin a nuam mah bangin om phot inla, phun kha peuhmah kei in. Nuam a sa penpen pa bangin tu phiuphiau lel inla, mite zong nuihmai in hopih hiauhiau in.\n5. Na ut bangin kizem gawp kei in. Na ut banga na kizep pah gawp leh na lawm ding sangin na gal ding hong tamzaw kha ding hi. Puan siangtho silh in, kilawm takin kizem inla, a hoih na nei zo kei zongin a siangtho, a kilawm in kizem hamtang in. Na lawmte puansilh leh kizepzia zong en masa hamtang in. A hoih a kilawma kizepna in ut banga puan tuamtuam silh gawp sangin siatna tunlo zaw hi.\n6. Kiphasak, kiliansak kei in. Na hoihna, na siamna, na theihna na lahkhiat nop hangin kidawm in. Na hihna mite in hong theihna dingin nasep tawh lak masa zaw in la, na kam tawh kiphatna, kiphatsakna, kiliatsakna cihte gen kha vetvet kei in. Na office ah a lianpenpen in nasep siam na hi, nasep thei na hi, pil, siam, tei na hi cih nangma nasep pan mu phot pepeuh hen. Tualo peuhmah kiphattawm, kisial cihte zang vet kei in.\n7. Nasep haksa leh gimhuai khatpeuh nangmah in sem phot in. Nasep a haksa, a gimhuai, leh mite sep nop mengmeng lohte nang tungah hong kipiak ciangin thasial hetlo in sem phot inla, thanuam takin semkhin in. Mothak lungsim pua in kisin inla, mite pahtak na hihna dingin kisin in. Hong huh in, hong seppih in ciin mite ko dawidawi kei in. Sepzia ding na theihpah kei leh zong tungsiah leh a semsa te dong inla, ahi zongin na dotsa, na sepsa khat pen dong kikkik kei in, a ginalo hong sa kha ding uh hi. A kul leh lai tawh ciamteh inla, kemcing in.\n8. Sem thei ing na cih sangin na sepkhiat theih tamzaw hen. Nasep na nget laia na septheih na gente sangin na septheih tamzaw sak in. Cihnopna ah nang leh nang na kigen sangin na sepkhiat tamzaw leh mite in 'Oh! hih mipa in a kigen sangin tam theizaw pek hi' hong ci ding uh hi. Hong deihna uh, hong itna uh, hong muanna uh khang semsem ding hi. Ahi zongin nasep theih na hauh luat a, nasep na siam luat leh na sepding hong kipiak thuah den dinga, na sep khit theihloh zah dong nasep hong kiguan thei hi. Tua bang ciang dong na tun leh bel na tungsiah ah gen a, theihsak ding ahi hi. Mihing in i sep theih zah val hong kipiak luat ciangin pumpi gimna leh lungsim gimna kithuak a, cidamna in thuak thei hi. Tua manin pilvang siam in.\n9. Mi hong theih ding na deihbang mi hi in. Mi khempeuh in nasep thak a neih ciang a seppihte in a theihdan ding a deihna khat om hi. Tua bang hong theih ding na ut bang lianin nang hong kitheihna dingin nang zong na gamtat, na luhek, na kampau ah tua bang mi hipah in. Mite tawh kiho thei inla, zuau gen kei inla, mi gensia kei inla, mite huhnopna lungsim nei in. Mite hong muan theih ding mi hi hamtang in.\n10. Mi khempeuh tawh kikhawl thei in. Na seppihte tawh na kikholh theih kei leh na sepna zong sawtpi sem theilo ding cihna hipah ahih manin mite tawh kiho theih ding, kikholh theih ding hanciam pah in. Lawm neih sawm pah inla, ahi zongin kinaihpih lua pah kei in. Na haksat ni, na gim ni, na lungdam ni a hong tawsawn hong nungthuap thei ding mi lawm bawl siam in. Na mizia ah mi maingal na hihloh hangin maitai takin mite hopih in. Nuihmai inla, mi deidan kei in. Kamtam leh kamsiam kul tuanlo a, na hihna bangbang na zumpihloh ding, nang bek na tuam om loh ding hiphot hi.\nPermalink Reply by zomithangkhek on June 23, 2013 at 6:26am\nLungdam mahmah ei...thupi ei.\nPermalink Reply by Thang Lian on September 27, 2013 at 9:53pm\nTel loh man in hong dong nuam ing..NO.8 na hong tel gen lai le teh ut ing,, Heh pih na tawh....


url: =Korea Gam le Mi te: Zomi khat ii muhna pan (4) ~ Cope Suan Pau :: ZOMI DAILY\nKhuahun le Mi te Lungsim\nKhuahun in mi te lungsim sai mah mah gi ge hi. Korea gam pen leidawk peninsula khat hi a, akim ah tuipi in tuam ahihman khuahun kilaih mun mahmah hi. Gtn: Zan thapai guak zu napi zingsang ciang ni tang seisai pah hi. Tua mah bangin mi te lungsim zongh kikhel mun mah mah cih pen Zomi te le “wei-guk” akici gamdang mi khempeuh muhna hi a, Korea-mi te’n zongh thukim ve ve uh hi. Tua ahihman in Korea gam sungah paunak khat om a: “tu ni tak a sum 1,000 hong kipia pen lapah in la, zing sang ciang a hong piak ding kamciam 100,000 pen lam en kei in” cih ahi hi. Korea te tawh kithuah ngei te’n thei ding hi.\nJapan te khutsungah kum 35 bang om ngei uh a, genthei mah mah uh hi. Hibanga inn pam te khutnuaiah om cih pen ih thadahna le ginatlohna hang hi ci in ngaihsun uh a, mun khempeuh ah Japan te dem bawl uh hi. Japan imperialist te ukna nuaiah Korea-mi te in amin, alai, angeina te le Korean identity mansuah dektak uh hi. Tua dingmah in Japan te in hanciam uh hi. Korea-mi te icon ahi taaksing kawi limliam te nangawn phuk gai in, gam lak ah Japan taak ci pawi zen uh hi. Tua zah in Japan imperial te in Korea-mi le gam pen Japan mi le gam suah dingin hanciam uh hi.\nMinam le Identification\nJapan gam le mi te zongh tua bangmah a Japanized hih tuak mawk hi. A masa in minam tuamtuam hih tuak uh hi. Zomi le minam neu tuamtuam te zongh Kawlmi te in hong Burmanize nuam mah mah uh a, tu laitak Myanmarification abawl bawl laitak ahi hi. Zomi te ngeina, biakna le identity ih mansuah lo ding thupi mah mah ding hi. Tuni Zomi te mahbangin Korea te zongh tuma kum 50 lai pek pan US, Canada le UK gam te na tung khin uh a, tuni in a identity ding uh lung mang san uh hi.\nKua te kici ding? Korean American maw? Korean Canadian khawng, Korean British cih khawng, Ko-lish khawng om thei ding maw? Zo-american cih khawng, Zo-lish khawng ee, om thei diam? Zo-canadian? Zo-swedish, Zo-Norwegian, etc. Ahih kei le Asian-American khawng, Asian-European khawng tawh lungkim ding maw? Ngaihsuthuai hi. Gam le lei in mi valh tum thei lo a, mi in mi mah valhtum bek hi. Sim leitungah nisim in minam atul sim in mang lel uh hi. Zomi te zong Kawlgam bek hi loin, gamdang mun tuamtuamah ih mangthang ding lauhuai mah mah hi.\nChristianity le National Movement\nTua hang a, Korea-mi te in Japanese imperialism pen do cihtakin do uh a, ih gensa mah bangin Christian te in mipi tawh kipawlin national movement ah nakpitak in kihel uh hi. Korea-mi te pen Hana-nim Pasian in Korea-mi a hong bawl sa, asisan tawh hong tan sa te hi h’ang a, Japan mi suak ding te hi lo hi hang, cih lungsim le upna nei uh hi.\nTua a theih ciangin Japan te in Shinto shrine milim biak ding thupia a, abia lo peuhmah bawlsia uh hi. Christian biakna makai a tul sim in thongkia, bawlsiat le thah thuak uh hi. Japan te Shinto shrine peuhmah mai ah kun nuam lo uh hi. Japan te in “hi pen biakna hi lo a, ngeina bek mah hi. Ko ngeina n’ong zuih ding uh cihna bek hi, amai ah kun pen biakna hi lo hi” acih uh hang, lawm te ut deksuai lo hi. Upna khauh mah mah a, sihpih ngam hi lian hi. Tu ni Zomi Christian upna hong kisit leh ih thuak zo na diam?\nKorea-mi pastor minthang khat thong sung a om laitak, azi kiangah Japan thukan te va hawh a, “na pasal hong ciah kik ta ding hi, amah’n tu ni in Japan Shinto Shrine milim mai ah kun ta hi,” a cih le: lawm nu’n adawngkikna ah, “Ka pasal in Shinto milim mai ah kun ahih le, tu ni mah mah in ka ‘ma’ ding hi. Ka pasal in no Shinto milim mai khawng ah kun ngei lo ding hi” ci hi.\nHibangin Japan te’ bawlsiatna thuak ahihhang Korea-mi te in Japan-mi te mudah tuan lo lel uh hi. Dem bawl bek uh a, mun khempeuhah Japan te sang asiam zawkna ding, apil zawkna ding, hanciam uh hi. Japan-mi te in maitang 2 nei uh a, Korea-mi te in maitang 1 bek ka nei uh ci hi. Cihnopna ah Japan-mi te in alungsim uh sel a, ko ka sel kei uh cihna hi.\nAlamdang Korea-mi Lungsim\nKorea-mi te in heh le zongh amai ah lakpah, lungdam le zongh kilangh sak pah hi. Lungtom thei mah mah uh a, ahizongin a den mah ciang, lungkim kik pah leu leu hi. Ki hehsuah le zongh kitawng ngawp in aden lam ciang kilem kik pah hi. Zomi te dan a sun tha pai [khang tawn tung phial maw?] heh cih bang om lo hi. Ki nuak in inn lam kiten cih khawng nei lo dan hi. Bek le phung vai khawng tawh abuai ngei lo minam te ahi hi. Hanguk ahih nak le man pah lel hi. Zomi te dan a, Ciim Nuai pan a tuan khia, tunsung khat pan piang… cih cih le, tua mi te, tua lam te,.. cih cih thuah lo uh hi.\nKorea khuahun le mi te lungsim pen ki lumlet meng meng hi. Zingsang a meeting a vaihawm thukimna khat pen alem kei le, aden ciang laih kik ziau a, tua mah tawh na deihtak sem in khangto veve mawk uh hi. Zomi te dan a, khat vei thu kimsa, khang tawntung mang ding cih thu te nei lo uh hi. Ka party le ka pawlpi bel ka sih pih ding hi, laih ngei lo ding, cih dan hi lo zaw in, koi party le pawlpi ah lut leng kei ading le gam a ding khangtona om ding hiam? cih lam ngaihsutna nei zaw uh hi.\nA upna bulpi akhel lo uh hang, nisim kalsuanna le nasepna vai khat pepeuh ah lungsim man lang mah mah uh a, phat tuam zawk nading khat amuh le thu khel meng meng thei uh hi. Zomi te tawh kibang loh na tua hi. Zomi te zongh akulna te munah akisam bangin flexible zaw deuh thei le’ng ahoih zaw tam??\nNa khempeuh ahun zui in laih meng meng ding dan in ngaihsun uh hi. Leitungah cell phone bawl minthang pen hi a, kha 6 sim in generation thak khat ta bawl uh hi. Naupang no pan kipan pi teek pu teek in hand phone tawi kim ciat uh a, Korea kam in “hen-da-phon” ci uh hi. Tua “hen-da-phon” khat na tawi kei le nang pen Korea gamsung ah mihing sazian lut tatak lo hi teh. A ngaihsun thei zaw deuh te in subway le bus sung khawng ah apau uh ciang kam humsa in dam pau uh a, pu teek pi teek pawl bel aih le awng bua bua lai uh hi. Subway sungah mi khempeuh phial in a hen-da-phon uh tawh kimawl ciat uh hi. Zomi Korea tung masa pawl zongh hen-da-phon zatnuam salua kha uh ahihmanin beng ngong pian tam uh hi.\nWednesday Demonstration le Halmoni Pi Tek Te Activity\nJapan galsung Zomi te gal ih tai mah bangin Korea-mi te zong galtai le bawlsiat thuak na tam ve ve uh hi. Japan galkap te in galsung agalkap te sexual service pia dingin comfort woman ci in Korea nungakno te tampi manin zangh uh a, tu in halmoni kici pitek suak khin na pi tu dong mah lungkim loin nilai nisim [every Wednesday] in Japan Embassy maiah ‘demo’ lungkimlohna lak uh hi. 1992 kum January 8 ni a kipan tu dong Japan kum pi lam pan thumna kamkhat apulak khiat ding bebek ngak uh hi.\nNung January 13 ni in kum 6 sung khuadam pen hun hi a, temperature minus 12 degree Celsius sungah pitek kum 80 tungsiah vi ve makai in a 900 veina demonstration nei uh hi. Kil Won-ok ki ci pipi in “Japan kumpi in thumbawl ding kilawm hi!” cih slogan tawh makai a, lei tung gam tuam tuam pan numei organization te zongh kihel in US, Ausie, le Japan pan zongh in panpih uh hi. 1940 kum in kum 12 a pha pan Pi Kil pen, Sen gam ah kipuak in, kum 6 sung 1945 gal bei hun Korea gam suahtak dong mah comfort woman va seem hi.\nPi Kil in a genna ah, “Thumaanna ‘justice’ pen hong kilang veve dingin ka um hi” ci hi. “Bawlsiat thuak mi te thusimlohna le hibanga mawhmah ung ci a thuum ding a ut lo kumpi te’ mawhna zongh kimaisak lo ding hi” ci in Pi Kil in gen lai hi. Atawpna ah Pi in : “ A zumhuai pen ko mau hi lo zaw in Japan kumpi le Korea kumpi hi zaw hi” ci in khauhtakin pulak hi. Japan kumpi in official takin thuumna aneih noplona le Korean kumpi in zongh khutzep sa in a et mawkna te pen Pi Kil in na salua hi.\nTua ni in mi 200 val kihel a, atam pen hun hi. Pi Kang Il-chul, kum 82 in, “Japan kumpi in thuuma hong neih mateng, ka si nai kei ding hi” ci hi. Pi Kang in acihna pan, “ko teng ka sih khit ma un Japan kumpi in thuumna hong neih ding kilawm hi” ci hi. 1993 kum in Korea kumpi in register abawl lai in comfort women pipi te mi 234 pha lai uh a, tu in 87 bek mah hing lai uh hi. Pi te 147 in mual hong liam san khin uh hi. 1993 masiah pen Japan kumpi in Japan galkap te kihel kei ci in nial uh hi. Tu dong official thuumna nei nai lo uh hi.\nK, Korea-mi, Zu ne mi\nZomi te tawh ih kibang mahmah na khat pen ZU duh mah mah uh hi. Numei pasal, nungak tangval zu nekim thei uh hi. Tua manin missionary te hong tung ciangin Christian te zu neek ding kham a, Zomi te zu neek ding hong kikham mah tawh kibang linlian hi. Zu neek ding hong kikham lo hi le, Zogam ah nidang pek in Christian ki suak gai thei ding a, Laipian Pau Cin Hau pawl zongh Christian hong suak khin kha ding uh hi. Ahihhang zu duh lua te Christian sung hi ta le, koikoi ah hi ta le zu kidek pen ahoih pen ahi hi.\nKorea ah zu thawl khat pen tui thawl khat sang man ol zaw a, lam kiu khempeuh ah ki lei thei meng meng mawk ahihmanin Zomi Korea tung te in diksa mah mah mawk uh hi. Zu kidek zo lo a, Zomi te asi nangawn ki om a, zato lum in kidek zongh om hi.\nBang bang hi in koikoi ah ih om zongh in Zomi te ZU NEEK VET LO DING mah hong thupi pen veve ding hi. Zu in khangno te tampitak nuntakna kisiasak khin cih pen ih mu khin hi. Zomi te pen zu ne dingin ahoih te hi lo hi h’ang. Ahoih bek cih thei lo mawk hi h’ang. Tua manin missionary sangmang te in zu hong kham na hi hi.\n“Zu pen mihai te neek ding hi lo hi” – Cope topa\nKhat vei Zomi pawlpi upa khat Cope sangmangpa kiang nitak ahawh le lawmpa zu san hai sungah na koih kiukeu hih tuak, tua le ei a pa’n “Cope topa, zu neak ding lah n’ong kham a, nang lah na ne mawk a, abang ci?” acih le, lawmpa’n adawngkikna ah: “Zu pen mihai te neek ding hilo hi, mipil te neek ding bek hi!” ci ci hiau…\nTua mah hi mawk hi. Zomi te’n zu ih neak leh hai-neek mawk hi h’ang. Korea-mi te mahtawh kibang hi h’ang. Neek vet lo ding thupi zaw ding hi. Zomi bawhlung siam WC khawng asui thei ding phial tampitak om khin a, zu vi ve tawh kisia uh hi. Korea-mi te zu ne vive ahihmanin kumpi in law khat nei vet uh a, zu pen a khauh lo [zu hang khauh lo, adau ih ci diam?] nam khat bek mah bawl sak a, tua pen “Soju” ci in kawl kai tawh kibawl hi. Numei pasal, nasem le sumhau te, manager te pan kipan president dong in tua “Soju” dawn ciat uh hi. Christian te kihel lo! Korea Christian te in zu ‘tang’ uh hi.\nMissionary te hong pantahna zong ngaihsuthuai zel hi. Zomi te missionary te in hong pantahna uh ah zu hong kham na pi un, zunam vi ve tawh hong pantah mawk uh hi. Cihnopna ah zu bawl nading singgah nam te vi ve khamtung Zogam ah hong introduce uh hi. En ve! Zogam a lenggah te zu lenggah, meitei te zu meitei vi ve hi ven. Sangmang te hong puak vi ve hi zen hi ei.\nMi’ bawl bang a ‘ci [salt] tawh diah ding in alim seseuh khawng in kibawl thei lo a, tuisuak lel hi. Zu bawl na’ng bek a hoih pawl hi se lai hi. Bang cih mawk ding? Ih mei te le ih lenggui te laih ding ih hih kei leh? Korea ah lenggah nam khat te in “mu” nei lo in lim mah mah hi. Korea te in lenggui pen Zomi te bangin zaam sak lo a, a hiang 2 bek kasak ziau in kum sim Spring hun ciang pruning bawl in ahiang dep tan ziauziau uh hi. Leitung mun tuamtuam zongah tua dan mah kizangh hi. Zomi te in ih lokhawh dan, an ciing dan pan kipan ih khel ding tampi om hi. Zogam ah an teh singgah limtak in bawl thei le hang, ki zawng lo ding hi a, migam khawngah va ‘peem’ se zong kul lo ding hi.\nAn Neek Tui Dawn le Naseemdan\nAn neek tui dawn lam pen pawl khat sim loh Zomi te tawh kinai mah mah hi. Gtn: aksa tangcim, uisa tui huan, vok nakguh le an kam tui huan, cih pian khawng te Zomi te gawl tawh kituak mawh lo hi. Vok nakguh le alu tui huan pen “Kham Ja Thang” ki ci a, Zomi te’n ciamteh thei pen in zongh diksa pen uh hi.\nA lo ah va hawh le h’ang buh lei pen lei niam sak in tui lakah zang lo ko uh a, a gei ah lei sang sak in huan bawl uh hi. Huan sungah mehteh mehgah nam kim ciing uhhi. Lo golpipi akhawh uh sangin lo neu khat sung ah na tampi kizing takin ciing uh hi. Alu, an kam, lothang san le kang, be ik, mai, manta le zasan te lim ciing pen uh hi.\nAn lak khit asawt loin phalbi tung pah ahihmanin anteh, tangmai, carrot cih te pawl khem peuh pen athuk in Kimchi bawl meng meng uh a, thambel sungah um uh hi. Tua pen maikum an lakkik dong an meh ding ahi hi. Korea-mi te in nisim in sa vi ve a ne ding sa kei un, Zomi te mah bangin sa vi ve ne zo sam lo uh hi.\nSea food khawng man ham thei mahmah mawk a, ne zo den lo uh hi. Ngasa khut pek cia khat ciang $15 bang man pah a, octopus a golpian an kuang khat cia te zongh tua zah mah man pah hi. Toktol, tengkol, kep, le tui sung piang nektheih nek mawh ne uh hi. Bawng sa man ham lua in, bawng guh man pha sak mah mah hi. Bawng khe guh khat in $ 40-60 bang man hi. Ih gam a bawng khe guh teng export thei zen le’ng ut huai hi.\nMeh ding om kei le buhsih le kimchi tawh deih phatak zialsuk uh a, puak giapgiap ih ne uh a, “tu ni meh lim kei mawk ei” ci ngei lo uh hi. Meh lim ni in “lim lua si!” ci ngeingai na pi un, meh limlo ni in “meh lim kei” ci nuam vet lo se uh a, alim mah mah dan in ne ve ve se uh hi. Meh limloh manin naseem thadah tuan lo mawk uh a, Zomi te in lamdang sa uh hi.\nNasep pen hanciam thei mahmah uh a, nikhat in nai 9 pan 12 sung bang seem hamtang uh hi. Zum nasep hun te zongh 9:00A.M. pan 6:00P.M hi a, over time seem thei lai uh hi. Zan nai 9:00P.M.; 10:00P.M. khawng a zum tuak pan khawng tam mah mah hi. Ih gensa mah bangin “pal-li, pal-li!” tawh manlang takin nasem uh a, bel mah mah lai uh hi. Lungtang phasak ngiat uh hi.\nVietnam Gallai Sum Thalawhna\nKorea gam ah US dan mah in tangval khem peuh kum 2 ½ sung galkap tum sak hi. Vietnam gal hun sung Pak Chung-hee in galkap te Vietnam ah volunteer in democracy ading gal sim sak a, American te panpih hi. American kumpi in galkap khat ciang khakhat in sumtang $ 800.00 ta pia hi. Tua lakpan alang $400.00 pen kumpi in cut a, gampuahna in zangh hi. Kawl mang te bangin Pak Chung-hee in ne tum lo hi. Alang pen kumpi bank ah khol sak a, gal pan hong ciah ciang alom in pia hi.\nTua bangin galdona pan sum thalawh lai uh hi. Kawlgam hutna in si le nai keh le luang ai tah sa a galsim Zomi galhang te tampi ih sih hun in ei zongh Vietnam gal khawng va do pih zaw thei le hang Zomi te hauh lawh ding hi ta’ng ci in ka ngaihsun kha hi. Tu hun in Vietnam gal ciah papi tampi in factory le company nei uh a, Zomi te in pu in man uh hi. Atung a Japan gal ciah Pipi te ahih le bel nilai nisial in Japan Embassy mai mah ah Wednesday Demonstration awng awng phot lai leh kilawm hi. Japan kumpi in lah thuum ding ngaihsun tuak nai lo a, Korea kumpi in zongh bangmah genna nei tuan lo bang khat hi hi. Tua te tawh tehna in Zogam a Pipi te bel ahampha cih ding hi kik bilbel uh hi. [aban zom lai ding…] Cope Suan Pau\nPrevious: Tualsuak Zomite le Pemta lungsim ~ Dr. L. Lam Khan Piang\nNext: Mizogam Zomite ~ Rev. Gin Khan Nang


url: =Kumthak ah nasep thak ~ Hau Za Cin :: ZOMI DAILY\nposted on 1 January 2015 at 1:35 am Lomkholna: Article, Hauzacin\nSingapore ah kumthak a tun sim in, a diak in Sen Kumthak zawh ciangin mite in nasep khek zangzang uh hi. Ahang pen 13th month salary/bonus ngah khin, nasep khek leh khasum a ma kum sangin tamzaw ngah hamtang ahih man hi. Zomite adingin nasep khek ziauziauna gam ah i om ciangin bangcih ding?\n1. Na seppih lawmte tawh kizopna tatsak kei in. Naseppih lawmte pen hun khat ciang i seppih kik ding hithei a, khatvei ciang i nuai ah hong lut thei in, khatvei ciang i tungah hong vaihawm thei uh hi. Tua manin lawm leh gual, seppihte te pen kuamah deidan lo, kuamah khasia saklo ding hi hang. Kitelsiam takin kikhawl ding hang a, nasep dangah i paisan leh zong amau tawh ni khat ni ciang semkhawm kik ding hi hang cih lungsim a koihsa in kikhen ding hihang. Lawm lui kem inla, lawm thak teng siam in.\n2. Hun kilumlet manlang mahmah ahih manin tuni a nasep pen zingciang na sem lai ding hiam cih theilo na hih manin na Resume hoihtak in puahtoto in. Resume pen na nasep khempeuh leh na siamna khempeuh na khumna laidal ahih manin na nasep zawh thak, na laitan zawh thak, siamna thak na neihte na Resume ah khum pahpah in. Diah lecin a kisap ciang guang mangngilh, guang manlo, ahih leh a ni, a kha tel nawnlo cih om thei hi. Khat veivei kimangngilh suak kha thei lai hi. I siamsa, i sepsa khat i lawhcinna laidal tungah gelh khalo ding cih pen na mahmah a, pammaih mahmah hi.\n3. Nasep na siam semsem bangin na nuntakna ah zong a manpha na hoih nono sep ding kipan in. A kipan khin na hih leh zopto suakin. A zomto sa na hih leh mite pattah kipan in. Mite pattah na kipat khit leh mipi makaih toto in. Tua hih leh na nuntakna mannei na sa dinga, na lung hong nuam mahmah ding hi. Nasep lah nuam, nuntak lah nuam cih pen mihing khatvei nuntak ciatciat ah mi hampha ahi hi.\n4. Na siamna behlap den ding cih pen a hoih pen hi. A diak in gamdangah nasemte pen kumsim nasep zia kikhek den, kipuahto den ahih manin nasepdan thak a om simin theihsawm, sinsawm, hihsawm in manlah ding hi hang. Tua hi leh lawmte muhna ah ‘hanciam, kuhkal’ cih kingah ding hi. A kisin utlo, a kipuah utlo, a tu neepnaapte pen kuamah in a ban pan kai in phong to manlo ahih manin kitaisan ding hi.\n5. Na siamna leh na nuntakna hong kilamsang semsem ahih manin nang hong pantah ding mi masa, na muan, na suante tawh kinaih in. Na pilna a khantoh bangin na ciimna zong kibehlap ding ahih manin nang hong makaih ding, hong thuhilh ding, hong lamlak ding, hong khoi ding (adviser) hoih na kisam hi. Na kalsuanna hong muhpih ding, na khantoh hong theihpih ding, na siksan hong muhpih ding mi na neih kul hi. Upa leh thutheite tawh kizopna kip nei inla, nang leitung pilna bek ahilo upa leh khanghamte kiang pan pilna leh ciimna, leitung paiziate sin toto in.\n6. Tua mah bangin nang bek a khangto hilo in nang zong na pattah ding khangno leh naupangzaw te telkhia inla, mite pattah in. Na pattah siamna tawh kizui in mite in nang hong pakta ding uh a, nang zong na lawpna khang semsem ding hi. Vaihawm dan, vaisai dan, nasep dan, sumzek dan, makaih dan cihte nang theih bek hilo in a thei dinga hoih nasakte pattah mengmeng in. Makai hoih leh mipil khat ciamtehna khat pen a nungthuap ding mi bangzah pattah zo hiam cih ahi hi.\n7. Midang namdangte theih sawm in. Leitung pen minam tuamtuam kihelzauna hong puang deuhdeuh ahih manin minam tuamtuam tawh kikholh theih ding, kilawmtat ding hong thupi semsem hi. Tua manin nasepna zonna ah, nasepna ah, nisim nuntakna ah zong mipihte bek hilo in midangte tawh kisawh khalo in omtheihloh hi. Tua manin Zomi bek tawh kikhawl ding cih hinawnlo in, Zomi khit ciang midang tawh zong kikholh ding a thupi mahmah hi. Na mipihte tawh kikhawl lo a minam dang bekbek tawh kikholh cih leuleu bel a kisam khat om cihna hong hikik ding hi. Tua manin lawm bawl siam in.\n8. Thuthak a kizak zangzang mah bangin thusia zong kiza pahpah ahih manin nasepzia ah thu khentatna bawl manlang lua kei in. Nasep khat hoih ei, summuhna khat hoih ei, meet ei cih bek zakna tawh thu khentat pah kei in. Na tel ciangin na sum, na hun, na vai tampi mangthang khinta in na kilehkik hang na sup tamlua khin thei hi. Tua manin nasep laih pahpah zong hoih khin tuanlo a, sumbawlna laih pahpah zong meet khin tuanlo in, thuthak khempeuh zong hoih khin pah samlo hi. Pilvang siam inla, thu khentatna bawl manlang lua kei in. Kidawm in gamtang siam ding kisin in cihna hi.\nKumthak ciang tua hih teitei ning na cih leh zong limtak ngaihsun masa, en masa in khentat pan in. Mite in hih tah ci in nang zong bawhpah kei in. Mite in a hoih in gentah cih man tawh umsuk pah in bawh pah kei in. Na mit hak inla, na bil dawh inla, na kam ka nai kei in. Na lungsim ah lungmuanna kiptak na neih khit ciangin kalsuan pan in.\nTopa in kumthak ah nasep dan a thak, nuntak dan a thak, ngaihsut dan a thak leh lungnopna a thak tawh hong kalsuanpihta peuh hen. Hau Za Cin\nPrevious: Kum khen News leh Man pawl khat\nNext: Tulaai Leitung Thuthang Tuamtuam Updates Jan 1,2015


url: =Ki huam in! ~ Tdkhen :: ZOMI DAILY\nposted on 30 January 2018 at 3:45 pm Lomkholna: News, Tdkhen\nVietnam gal lai-in America galkap Sgt Blake pen hun sawtpi sung a omna kithei lo hi. Kidona sungah sita hi’n teh ci-in a kingaihsun khin ahi hi. Ahizongin nikhatni-in a pa William Blake pen phone tawh kihopih hi.\nTua pen a tapa Blake ahi hi. “Pa aw zingciangin Washington i inn-ah hong ciahin kong tung ding hi. Ahizongin ka lawmte khat bom in a khutte gel kaptanin, khutnih a tawng khat i kep dingin kong tonpih ding hi” a ci hi.\nA pa in zong a sisa-a angaihsut uh a tapa himawk a hihmanin lungdam mahmah a, ahizongin khutnih tawng-a kepbek lel ding pen, hong tonpih kei in ci-in a vaikhak hi.\nA zing ciangin, a innkuanun a tapa dawn ding in lawp takin meileng khawlna ah a dawntuah uh hi. Hun sawtpi a ngak uh hangin a tapa uh tung theilo hi.\nTuabangin lamen takin a ngak’ngak’ laitakin, Washington Post Tadensa ah, “Tangval khat inndawl tung pan kikia sakin kisih bawl’ hi” cih tadensa ah a mu uh hi. Tua pa pen a khutnih a tawng hi, cih a kigelh lai hi.\n[Phone sungte-ah i kiho ciangin, lungsim zai mahmah neih kul-a, a sia pen dong kihuam’ zawhna kammalte i kipaihpaih mai ding hi]. Tdkhen\nPrevious: Sangnaupang apua School Bus khatleh Lorry kiphukha, mi 4 si, 6 liam\nNext: Gatshamanim ~ Dim Lun Zam


url: =Global Buanli Family: Tulaai Leitung Thuthang Tuamtuam Updates March 27, 2014\nTulaai Leitung Thuthang Tuamtuam Updates March 27, 2014\nZomi teng 914 ah tuibang kigawmding ci in mipi atamzaw leh Imakaaipi te kithu kim in nasiatak ma ipan laaitak in pawlkhat te in deihlo tentan in amau aituam deihna acihsawm peen amaudeihna ahihman in kuama pautheih omlo hi. Ahizong in Zomi cihminam pansan kip ineihkhit ciang, Gamthu, Mun le Mual thu ah natampi kiseem toto ding ahihziak in, leh India-Buram ateeng kheempeuh in Zomi kipomta ahihman in adeihlo te koimun ah teengding a koi ah buding cih lungkham huai kasa mahmah hi. Ami aom hang Mun le mual aomkei leh minam abeibei ahihi. Tuaciang Leitung ah minam mangthang tammahmah khin a amanthan na mipil ten akanciang atamzaw Minam tam te in valhtum ci uhi. Tua ahihman Zomi ah kigawmnuam lo a tawmcikcik a idin hang asawtlo in Zomi in ongvalhtumding hilel hi. ( Keimuhna hi a namuhna tawh akituah kei leh zunbuk ah napai in nakap in )\n· Rakhaing gam Sittwe khuapi a kiphual gamupa NGO khat ahi Malteser NGO naseemkhat in March 26,2014 ni in Buhda biakna alan khat thupisimbawllo ahihman in khuanu khuapa te in NGO zum kheempeuh leh naseemte innkheempeuh sim gawp uh ahihman in Kumpi ten thukhun no.144 tawh daal uhhi.\n· Thailand gam Mahachai kuam a aom Kaaikuang bawlna company khat ah kawlgammi naseem 1,200 naseptawmna hang in March 25,2014 ni in kikhawlsak mawk ahihman in lungkimlo uha, Hehnepna sum anget uhleh $1.6 Awn March 27, 2014 ni in piakhia uhhi. Kawlgam mi nasem te lak ah hehnepna sum atam ngahngei peen in kiciamteh hi.\n· Kum tamsimsim akido den ahi Philippine kumpi te ah Philippine gama singnuaimi alianpeen Moro Islamic Liberation Front te in alamdang mahmah kuama lam etngahetloh langnih kilemna March 27, 2014 ni in thupitak in suaikaai thei uhhi.\n· Malaysia gam a mang Vanleengpi kia hi ci a aki upmawhna mun Australia gam Perth khuapi pan tai 1,500 kiim gamlaatna ah March 27, 2014 ni in Thailand te Vanlaai khuaphelep manzaihna in Vanleeng them ahihkeh Misi ding a upmawh Van 300 vaal mukik leuleu uhhi. HIh Vanleeng leh mite peen Tuisung Tai 5,000 bang ah luutkei leh kizongtheilo kilatheilo ding ahihman in US te longal azongzo ding omlo ahihman adangteng bel tuitung ah laamlaam pong uhhi.\n· US President Obama leh Pope Francis te amasa peen March 27, 2014 ni in Vatican huangpi ah kimukhawm uha, President Obama in Pope Francis tawh akimuhkhaak a kipahna leh angtang akisakna genthithe hi.\n· Congo gam pan Uganda gam ah acihki Uganda Refugee 251 te gaminh kikaal aom Albert Tuipi sung pan Uganda tui Palikte in man in hongkhia zo uhhi. Nungkaal Saturday ni in hihmun mah ah Gunkuang kibung in mi 300 sikhin uhhi.\n· Egypt gaalkaap mang Abdul Fattah Al-SiSi President demding in khensatna nei ahihman in March 26,2014 ni in panmun khawlsan, ama zalaih ding in Gaalkaap Mang Sedki Sobhi March 27, 2014 ni in kiciamna kilasak hi.\n· Russia te in Ukraine gam Crimea tuikulh asuhna hang in UN te in March 27, 2014 ni in nasiatak in Russia mawhsakna nei uhhi. Tuaban ah Acian laai Ukraine gamte naakpi tak in panpihding thukimna nei uha, Tuate lah ah International Monetary Fund (IMF) te in $14-18 leitawi ding in athukim ban uhah US ten zong $1billion leitawiding in March 27, 2014 ni in Parliament ah thukimna nei uhhi.\nNasep Kuanhun zee lee\nLungdam ei Laai ongsimsak teng tung ah\nPosted by Thang Khawm Pauzomi at 1:39 AM


url: =Malaysia, KPJ Seremban Hospital ah Bomb omhi ci’n ki lauthawngsak :: ZOMI DAILY\nposted on 28 November 2018 at 7:48 am UTC+9:30 Lomkholna: Malaysia, News, Sawltak, World\nMalaysia, Seremban vengsung aom “KPJ Seremban Hospital” akici zato khatah Bomb omhi ci’n mipi te ki lauthawngsak cih NST pan kiza hi. Zanni Tuesday nitaklam 4:45pm hunpawl in ami akitheilo “Unknown” khatin tua zato sungah Bomb omhi ci’n Phone tawh zaksakna neicitciat hi.\nTuabangin Bomb omhi cih lauthawng sakna akineih ciangin tua zato sungah aom cina, zato nasem khempeuh amanlang in ki pusuaksakpah ngeingai hi.\nHihvai tawh kisai in State Fire and Rescue Department director Norazam Khamis in agenkhiatna ah nitaklam 5:07pm hunpawl in Police te’n ko Fire Department te kiangah zaksakna hongnei uhhi ci’n genkhia hi.\nTuabangin zato sungah Bomb kikoih cih akizak ciangin Seremban Fire and Rescue Department Station pan Firefighter mi 18 leh Hazardous Material Unit (HAZMAT) te’n aphual ah delhpah ngeingai uhhi.\nZato sungah Bomb om cih akizasak himawk ahih manin, aomtakpi hi in apuakkhamding takpi hileh lauhuai mahmah ahih manin, zato sungah aom khempeuh ki pusuaksakpah ngeingai hi.\nVideo: Staff and patients at KPJ Seremban Hospital were ordered to vacate the premises following a call about a bomb scare from an unknown individual at 4.45pm this evening. State Fire and Rescue Department director Norazam Khamis said the department received the initial information from police at 5.07pm.\nTuabangin aki pusuaksak te lakah Normal Ward ah akikoh cina 117, ICU (Intensive Care Unit) pan cina mi 5, zato sungah nasem Staff akigawm in mi 169 cihbang avekin ki pusuaksak ngeingai hi.\nTua KPJ Seremban Hospital pen inndawl 8 Storey tak apha hi a, Bomb Disposal Unit, Dog K9 Unit cihte’n limtak in zato sungkhempeuh sitcianna Inspection neisitsetpah uhhi.\nTuabangin cina leh nasem te aki pusuahsak laitak in cina pawlkhat pen Hospital Parking Lot ah kikem a, pawlkhat cina agim phadiak tepen Tuanku Ja’afar Seremban Hospital (HTJS) ah ki puaksawnsak hi.\nMore: “Bursa Malaysia Building” ah Bomb om ci’n ki patau man mahmah\nHibangin cina luna te akikepna zato sung, ICU khawngah sidekdek in akikem lingliang te Bomb omhi ci’n ciamnuaihbawl in, mipi akhelbawl tezong bang lungsim nei uh hidinghiam cihnop huai mahmah hi. Cina luna te ki hepkhiat saklohding inlah, Bomb aomtakpi hi in puakkham takpi mawkleh thuneite mawhna hizelding. Hihbangdan Bomb ki lauthawngsakna pen abeisa 2016 kumsung inzong “Bursa Malaysia Building” ah omngei hi. Aphual ah Video zaihin kapaileh mipi te ki lauthawngtek veve ahih manin, nop supsup khollo hi. Sawltak #zomidaily\nPrevious: A cite tungh tuu ~ Pau Za Mung\nNext: Nakam kepzawh sawm in


url: =Tanu-ciim in ama’ nawitui apa pia :: ZOMI DAILY\nTanu-ciim in ama’ nawitui apa pia\nposted on 7 November 2017 at 9:09 am Lomkholna: Article, TuunlehZua\n“Zum-huai” naci khadeh.! “Kih-huai” ci-in cilphih pahkenn. Pate a it vive lakah, bang adeihna hi-a, bang hong theisaknuam ahi hiam, bangzaha hangsana citak hiam, theihsaw’m zawdih nii….\nHih, a lamdang mahmah limsuai siam BARTOLOME ESTEBAN MURILLO in kum zalom 17 hunlai-a a suaih ahi hi.\nLimsuaih haksa leh a lamdangpen pawla a kigen, “Painting of Roman Charity” cihtawh a kithei, a tanu in a’Pa a’nawi a neeksak laitak, VALERUS MAXIMUS a, Greep pau-a ki-at, “FACTORUM ACDICTORUM MEMORABILIUM LIBRI IX” (Nine Books of Memorable Deeds And Sayings) cih laibu-a tuang, “CIMON and PERO” cih taangthu khat, bulphuha ki-at ahi hi. Limsuai siam mahmahten na suai khin uha, kum zalom 16 pan 18 kiim pawlin Italy leh Netherlands gamte-ah na minthang khin hi. Tua limsuaite lakah 17 century-a, Murillo in a’ lungsim khempeuh tawh asuaih pen minthangin mite’ thupisak leh ngaihsa’n lawh pen ahi hi.\nTua kinaina zongh eimau’ tehna zanga teh pongmawkding hilo hi. Pa leh tanu kikala kinaina pen, tel khinding hihang. Ahizongin, hite pata kinai kizopna in ahihleh: a ente a ngaihsunte’ lungsim nakpitakin sukha mahmah hi.\nPapi-haam mahmah khin CIMON (Saimon) pen, Rom kumpi khat in Thong sungah gilkiala a sidingin khumcip hi. Amah aveh a phadingte bangmah puakding phallo ahihmanin a it mahmah a tanu neihsunn (nau nawi-pialai) PERO (Peraw) in, a’pa bangmah neekding a kiphallo gilkiala sihding ngaka a om pen, a veh/phaak simin, a’nawi pia-in, aPa’ sihna na daalin na nungta sak hi.\nNipi kalthum khitciangin zongh aPa si thei mahmahlo ahihmanin, Thongcingte’n ensim uh hi. Hih-thu a kitheih ciangin, Europe khuapi pen thanem/ lungneu mahmah hi. Mawhna lianpi abawl bangkeekin pawlkhatte a kingaihsut laitakun, mi a tamzawte in “PASIAN ITNA MIHINGA HONG KIHIL, MIHINGTE IN IH MIHING PIHTE NUNTAK NADINGA KIPIAKNA” ahihna a etteh taak mahmaha a ngaihsunpawl a om manin, a pata-un suahtakna na pia uhi.\nHih limsuaih, a minthan laitakin khangnote in amau’ gam leh nam aa ding amau ii SISAN PIAKHIA dinga to-na (challenge na) nasia takin na piaklawh uh hi.\nPRADO MUSEUM, MADRID ah “PAINTING OF ROMAN CHARITY” a nasia mahmah pen, mipi muhtheih dingin limtakin kikem hi.\n“PATE’ NI” nuamtaka a zangthei dingin deihsakna i kipuak hi. (by: vr ralte hindi samrat)\n*(Tua-ni, June-kha 18-ni hihtuak tuanlo hi. 18.6.17 ni pen, Pate’ni a ciaptehna-ni hibek-a, Nisim, Nute Pate’ ni hisakzo zawlai leeng.!.!.!). Benjamin Thawn\nPrevious: Tulaai Leitung Thuthang tuamtuam te Updates (Nov 06)\nNext: US White House gei ah mikang palik teng athahsawm pasal khat kiman


url: =Hakha Myone, Bungzung khua ah Kawl pasal khatin numeino kum 6 khat buan :: ZOMI DAILY\nHakha Myone, Bungzung khua ah Kawl pasal khatin numeino kum 6 khat buan\nposted on 12 April 2018 at 11:25 pm Lomkholna: Myanmar, News, Sawltak\nMyanmar, Hakha Myone, Bungzung khua ah kum 6 aphapan numeino khat apakik in zawhthawh thutawh buan (Rape) cih Chin Journal pan kiza hi.\nHihvai tawh kisai in Pyituh wonsaungmuh zumah asem ahi Siama Tazintint in anuai abang in genkhia hi. Bungzung khua ah naupangvai tawh kisai in Training kapai laitak numei khatin ka inngei ah ateeng naupangno kum 6 aphapan khat apakik “Step-father” in zawhthawh thutawh buanzel cih honggen cihi.\nTuabang in abuanzel ciangin numeino in anu kiangah apakik in buan ci’n genkhia hi. Ahi zongin anu in apa kiangah adot ciangin kabuankei hi ci’n nialden hi.\nNumeino ii anu in apasal ii anu kiangah hihvai agen hangin, anu inzong ka tapa pen tuabangin gamta loding hi ci’n kuamah in umlo uhhi.\nAhi zongin nikhat numeino ii anupen Thingyan Meeting vaitawh inn ciahbaih a, tualaitak in apasal (apasal kik) in atanu abuanlian laitak tuakkha hi. Aveng te’nzong Siama Tazintint sapsak uh a, atun ciangin inndeisung panin numeino leh apakik hong pusuakkhia uhhi.\nTuaciangin numeino pen Siama Tazintint in thudotna nei a, abeisa inzong hihbangin apakik in zawhthawh thutawh utlopi in hongbuanzel hi ci’n genkhia hi.\nTua mibuanpa pen Kawlte (Burmese) khat kici a, tulaitak kimankhin in Hakha Police te’n thusitna neihdingin kem uh cihi.\nMore: Myanmar, Magway ah HIV natna anei pasal khatin kum 6 aphapan numeino khat buan\nNumeino pen Mandalay Hospital ah kipuak a, Medical Checkup kibawlsak dinghi. Tua Medical Checkup Result tungtawn in aki buantakpi cih akimuhleh tuatawh kizui in apakik pen Rape Case tawh thu kibawlding cih kiza hi. Sawltak #zomidaily\nPrevious: Johor Baru ah kumpipa in sum hawmding cih thuthang hangin Shopping Mall ah mi dimzihziah\nNext: Sia GS Pau laibu simtak hi\nPome Khai says\n13 April 2018 at 7:48 am\nHih tepawl kawllai mahmah tawh Social media ah khah zo leng uthuai sa ing. ( a kikhah khin a hih leh hoih hi .)\nJapan numei khat kum 80 aphakkhit ciangin “Porn Actress” nasep tawlnga ta ~ ZD\nVondeih Kep Ding – 140 (Dimno’ Pa)\nHuhna ngenin apai numeikhat palik khatin anawi Photo nazaihsaksim\nCommunity Card tawh Australia paitheihna ahang\nMuanpu leh Manno – 9 ~ Hau Za Cin\nKim Jong Nam thahna vaitawh North Korea gammi 4 te Interpol Red Notice kipia ~ ZD\nUS leh UK zuanding vanleng sungah Handphone sangin agolzaw Electronic vante zat kiphallo ~ ZD\nAbuai huai mahmah Pu Biden ii executive actions pawlkhat: Van laih – Transgender te vai